url: =Namngim Manh Le Leitung « Nikonghong\nHome » Business » Namngim Manh Le Leitung\nSen ngam ii kal suanzia zui in namngim manh khan hong kipat sia 2001 pan kipan hi. Sen ngam sipuazi haat tu hong kipat kiim 2001 kum in WTO (World Trade Organization) hong tum hi. Tuama namngim barrel 1 $ 20 kiim a manh sia hai ngawl barrel khat $ 100 dong khangto vahen hi. Tua hun lai Sen ngam ii namngim zakza sia, Japan le UK a kingawm saang hong tam zaw ahikom, namngim zii (oil market) ah namngim khanto kipatna thubulpi khat hi. 2013 kipat ciang Sen ngam ii namngim zakza USA saang hong tam zaw leleo a, tu laitak leitung namngim tam a leibel ngam hong suak hi. Sen ngam sung a zak namngim theampo ii zakhen 60% sia ngamdang pan a lei hi.\nAhihang Sen ngam sipuazi upmawkza khang ngawl ahikom, 2014 bo kuan khawng pan kipan Sen ngam ii namngim kisapna hong kiam hi. ANZ research te ii sonbang tatak ahile, 2015 sung Sen ngam ii sipuazi zakhen 6.8% bek khang tu ci a, tunung a muanmawk zakhen 7.4% saang tam mama tawm zaw hi.\nSen kumpi ngaisutna ah, 2009 pan 2013 kilaklaw investment sepna theampo sungpan, pawlkhat ahi, $ 6.8 trillion bang taw nasepna sia tel meal om vacin tatak ngawl in mu hi. Pawl khatte sumcip lai hi tuak hi. Motor car market ah a a kilei kumsim zakhen 10% bang a khang tawntung, 2014 sung zakhen 5% khang in khawng bek hi.\n2014 December tha IEA ii oil market report ah namngim kisap (demand) sia, Sen ngam bek hingawl in Europe le Japan zong ah nasia tatak taak ci hi. Namngim manh taak ahikom, Sen ngam ii siipuazi kiamsuk tam mama nuamtuam tu ci in leitung business sang thiamte in son hi. Bank of America Merrill Lynch te ii sonbang ahile, namngim manh zakhen 10% a taak sim Sen ngam ii GDP zakhen 0.15% khang ci a, IMF (International Monetary Fund) te na, namngim manh taak hu, Sen ngam ii tu kum sipuazi GDP zakhen 0.4 pan 0.7 dong khang sakzo tu ci hi.\n2013 sung Sen ngam na namngim metric ton 280 million lei a, $ billion 220 manh hi. Tu sung a kiamsuk namngim manh taw lei pheang tu hile, $ billion 30 bang nuamtuam tu ci in, Xianmen University ii China Center for Energy Economics research director Lin Boqian na son hi.\nNamngim manh taak a meetlaw sia, nisim motor atu datsi lei consumers te, transportation company te hi a, a suplaw sia, namngim taw kisai sum zongte energy company te hi. Namngim manh le vanh manh tuatuam taak hu, Sen ngam in a sum manh a khep ngawl hong phamaw hi. Abosa kum 3 sung Sen vawt vanh manh theampo zakhen 10% kiim bang taaksuk hi ci in Australian Financial Review na son hi. Sen ngam inflation tawm mama aa, zakhen 1.5% bekma ahikom, vanh manh a kheam buale, deflation tu lau huai mama hi ci hi.\nPolitic point of view pan en leang namngim manh taak sia, western countries ahi, US le western Europe ngam teng a thawmvau tawntung ngam teng ii zawmna, haksatna hi. Namngim manh taak hu a cimawbel teng sia Russia, Iran, Saudi Arabia le Venezuela ci teng hi a, hi ngam teng ii ciimawkna in a muanhuai zaw leitung (safer world) hi ci in politicians te in ngaisun hi. Namngim manh taak hu a noptuamlaw ngam teng sia USA, EU, Japan, China le India ngam teng hi. Tutung namngim manh taak hu, US le Sen ngam in tu mama in tam mama noptuam nga zo tu hi ci in IEA na son hi. Ahihang kiam suak ngawl het tha tu hi, tawmvei zawk ciang hong khang kik tha tu hi ci in son hi.\nDopha: The National Interest\nBy thawngno in Business, Leitung on January 9, 2015 .\n← Pawlpi Lian Le Pawlpi No\tKeystone XL Pipeline →


timestamp: atn

url: =US gamsung khualzinna pawlkhat – 2 :: ZOMI DAILY\nUS gamsung khualzinna pawlkhat – 2\nposted on 4 January 2016 at 8:00 am Lomkholna: Article, Awnzapau\nKawl Gam Pan Dingkhia\nUS pai taktakta dingin Yangon pan TG (Thai Airline) tawh nitak 7:45PM in ka dingkhia uh a, Bangkok nitak 9:05PM in ka tung uhhi. Bangkok pan ka vanleeng uh khel in ANA (All Nippon Airways) tawh Narita International Airport August 14, ni local time 8:05AM in ka tung uhhi. Narita Airport pan local time nitak nai 5:20PM in ka dingkhia leuleu uh a, ANA vanlengte mah ahih hangin a vanleng kikheek ahih manin vanleeng tung ka kah sialsial un, a lutna kongkhak tengmah nawk in airport security te in hongsit kikkik kul veve hi.\nBangkok ah ka tun uh’n vanleeng khat leh khat kikal (connection time) hun kicing tak in ka nei uh a, vanleeng khawlna aa, ansai leh deihtheih a tuamtuam kizuakna sai (airport terminal building) tengah ka vak kawikawi uhhi. Nidang a Donmuang Airport sang’ in tu a, athak kilam ‘Suvarnabhumi International Airport’ pen nasia takin na thupi zaw tham lai hi.\nAhi zongin tua hun lai kei Japan pai lai 1983 kum in ‘Donmuang International Airport’ zong thupi mahmah kasa veve tham hi. A kim a nawl khat ah golf course hoih mahmah khat zong om hi. Vanleeng tual tun ciangin ei Kawlgam vanleeng pen hong neu mahmah kiukeu in midangte a’ tawh hong kikhaipah khiukheu simtham hi.\nNarita Airport ah zong Los Angeles pai ding ka vanleng zuih ding uh ni khat bup dektak mah hun ka ngah uh a, vak kawikawi in ka cim uhteh tutphah tungah ka ihmu kawmkawm uhhi. Vietnamese nupi khat tawh ka kiho thei kha a, akhua Hochiminh City (Saigon) a hawh kik pak LA ciah kik ding ahihi.\nA mah pen 1967 kum US ten Vietnam ah communist gal lel in, gal venh zawh kum 7 takteh (1974 pek in) US a tungkhin na hihi. Ka tuntung uh in Sandiego, CA ah ka om ngei uh a, nuntakna haksa lua ahih manin LA ka zuan kik uh hong ci hi.\nKawlgam Sum Ks 3,60,000 Val Man Khedap\nKawlgam pan ka din khiat maa un Kamnu in Scotch Market/Bogyoke Zay ah US khualzinna a thuah ding aa, khedap thak sitset khat a lei pen thuah pah takpi a, Japan gam khuapi Tokyo ‘Narita International Airport’ terminal building sungteng ah ka vakvakna un, a khedap leithak a thak sitset pen a veilam a tawdap phah teng (sole) hong ki-phelkhia ta dihdih hi.\nKa laihna ding uh khedap ka zongzong uh aa, a tawpna ah lamsiauhna (lampaina) a thuah ding khedap akituahpih khat bekbek mah ka mu uhhi. A nunung penpen design (2008) ahi – walking shoe (EMIPORIO ARMANI latest model) a cihte ahihi. Akideek thuah thei lo (fixed price) kop khat $300 ci tazen uh aa tua hun laitak dollar khat man Ks 1200 kim vive hi in, lei lohin lah phamawh ahih man in mitsi geiigaii mah in ka lei uhhi.\nKawlgam sum in tuat leng Ks 3.6 lakh val hi aa, deih mawkmawk thu tawh kilei bang hi leh cikziat huai mahmah cih ding ahihi. (Kei cikziat mahmah bang lo in tu naii ciangin Kawlgam pan hong pai ei mi pawl khatte in taikkhedap (shoes) $ 1000.00 man nadong ana lei ekek na om mawk uhhi. March 2015 AP)\nPrevious: 2016 Kumthak Laini masa Thupha! ~ Hau Thang\nNext: Hun Manpha (Precious Time) ~ Dal Lam Mang\nUS gamsung Coronavirus Stimulus vai update\nInterview with Pu Cin Sian Thang\nTurkey gamah Car Bomb puakkham, Police Officer 4 si


url: =Myanmar gamsung aom thongkia te an alimzaw in kivakding :: ZOMI DAILY\nposted on 7 December 2017 at 4:36 pm Lomkholna: Myanmar, News, Sawltak\nMaikum akipan Myanmar gamsung aom thongkia te an alimzaw in kivakding\nMyanmar gamsung aom thongkia te nisim annek tuidawn te etphatna kinei a, maikum sungah alimcizaw in an kivakding hi ci’n Correctional Department te’n ageelna uh pulakkhia uhhi. Abeisa in Myanmar Prison sungah nekledawn pen gina hetlo kici a, ahi zongin maikum January 1 ni akipan thongkia te “daily meal allowance” pen azahnihphial in alimcizaw in kipiading ci Coconuts News pan kiza hi.\nTulaitak thongkia “Regular Prisoner” khat ii nikhat anek pen K600 (US$0.44) hi a, Labor Camp sungah aom Prisoner tepen K625 ahihi. (atung a Photo pen 2015 kumsung Thayawady Prison ah UN Speacial Rapporteur on Human Rights panin Yanghee Lee ahawh laitak ahihi)\nCorrectional Department te’n Regular Prisoner te ii “daily meal allowance” pen K975 ah khanding ci a, Labor Camp Prisoner tepen K1,000 ah khansakding ci uhhi.\nTuabang in thongkiate nisim nekledawn Budget kikhan hileh kalkhat in sameh 4 veibang kipiazo dinghi. Tulaitak ahihleh thongkia te kalkhat in ni 2 bek sameh kipiazo hi ci’n Correctional Department panin Deputy Director asemlaitak ahi Min Tun Soe in genkhia hi.\nTuabek thamlo January 1 ni akipan nisim in bemeh kipiadenzo dinghi ci’n genbeh hi. Abeisa ah bemeh pen nisim in kipiazolo a, kalkhat in ni 5 bek kipiazo cihi.\nMyanmar gambup ah thonginn akigawm in 46 Prisons om a, Labor Camp akigawm in 60 om hi. Thonginn athak 3 ki lambeh in, khatpen mansiangkhin hi.\nKachin State sungah akilamthak ahi Mohnyin Prison pen thongkia te ki koihtheita cihi. Kumbei ciangin Mon State sungaom Kyaikmaraw thonginn mansiangding a, tuaban ah Bago Region sung aom Daik-U thonginn zong ki zosiang tading hi ci’n Min Tun Soe in pulakbeh hi.\nTua thonginn akilamthak tepen “A-rated prisons” kici a, thongkia mi 1000 ciang kikoih theiding hi. Thonginn athak akilambeh pen thongkia atam semsemman hilozaw a, aomsa thonginn tetawh tua aki lamthakna Area te ki gamla ahih manin, akinaiding in athak aki lambeh hizaw cihi.\nTulaitak Myanmar gambup ah thongkia 90,000 inmates bang om cihzong kiza hi. An limzawding, sameh nekhading cihtawh ki hanthotna hizenzenkei, abeisa in thongsung ah an limhetlo cih atungngei te’n limgen mahmah uh ahih manin, hih thuthak aomciang theihhuai mawkmawk cihtawh hongki suaksak hizaw hi 🙂 Sawltak #zomidaily\nPrevious: Malaysia dailenbuk ii Ceiling tungah gulpi khat kimu\nNext: Myanmar, Bago aom tagah kepna sanginn khat meikangtum citciat


url: =Na Khansau, Na Cidam in, Na Nosuak ding hi. Agelh ~ Pau Lam Mung - Laibu Saal\nHome > Thuluui/Articles > Na Khansau, Na Cidam in, Na Nosuak ding hi. Agelh ~ Pau Lam Mung\nNa Khansau, Na Cidam in, Na Nosuak ding hi. Agelh ~ Pau Lam Mung\nNa Cidam in,\nNa Nosuak ding hi.\nAgelh ~ Pau Lam Mung\nLaaitui, Tedim Chin State\nMihing te i khansau nading ,ih cidam nading leh i nosuah nading in nidang pek pan in a ki zong leh a ki hanciam ahi hi . Ih zattheih pak ding in anuai ah thu pawlkhat kong at a,i zuih ding ki sam hi.\n1. Anneek tuidawn\nCidam nading in a siangtho an ,tui ,mehteh mehgah nek kul hi .I pumpi thau lua lo in ,thadim ding ki sam hi .Sa ih nek ciang in ngasa mahmah thupi sak a ih neek ding thupi hi .Mehteh mehgah te i neek ciang in zong ahing sitset neek zawhding zong thupi hi.\nNisim in exercise i cih gimlua lo leh khual-ul suakkhop in nasem , kimawl ,lampai cihbang in khua-ul suaksak ding kisam hi. Gamtat(tang)na in i guh ading leh i thagui thatang te ading in hoih mahmah a ki nosuak hi.\n3. Ihmut cimsak in\nNikhat in nai 6 pan nai 8 sung bang ihmu leng i cidam,ki navak in adiakdiak in ih vun a ding in hoih mahmah hi. Bang hang hiam cih leh i ihmut sung in hormone a cih in i pumpi sung a a kisam lo nate lakhia in athak piangsak hi . Khangnote bang hormone dat in khangsak mahmah hi. Tua ahih man in ihmut cimna in hong khangmoi sak hi .\n4. Ki lungnuam sak in\nLungkhamna ,dahna ,huatna ,hazatna cih te in hong khangham sak baih hi .Nisim in nasep ding bek , gitloh ding bek a ngaihsunsun te akhan tomzaw hi ci in mipil te’n gen uh hi . A beisa a na gualzawhna ,na piakkhiatna te ngaihsun in la, na lungsim sang khai in lungnuamtak in om in. Ong cidam sak ding hi.\n5. Mi tawh kikhawl in\nMi tawh ki ho thei lo phadeuh, ki tawng nuam leh ki nial nuam phadeuh te zong nosuak lo diak uh hi. Maitai in lawmhoih lawmpha tawh ki kholhtheihna zong in hong nosuak sak ding hi.\n6. Lawp tak in om in\nNavaak tak leh lawptak in omtheih ding ki sam hi . Na khat peuhpeuh ah lawptak in aom mite pen mi in zong ngai in sepna khat peuhpeuh ah zong tangtung zaw phadeuh uh hi .\n7. A hoihlam in mu in\nNa khat peuhpeuh a hoihlam vive in mu in. Mi hoihlohna gengen, mi siatna bek mu, mi khat kicimlohna peuh agengen te pen amahmah zong kuamah in mihoih in mu ngeilo ding hi . Mi khempeuh ahoihlam in mu thei in, ong ki simmawhna te aom mah leh zong thuakzo in lungduaina,hehpihna lungsim na neihzawh nak leh na maitai in na khansau ding hi.\n8. Medical check-up bawlzel in\ni cih in motor, cycle te leh set te mah tawh kibang in kisia thei hihang . Motor , cycle te leh set te zong ih lei tuung in nuam mahmah in siatna nei het lo hi na pii in kum tampi ih zatzawh teh asiatsiat mah bangin mihing te zong i kumcing in ih haam ciangin natna namkim in hongbawk hi. Tua ahih man in ka pumpi tung ah bang natna nei ka hiam ci in ih ki sitzel ding thupi mahmah hi.Natna ih neih leh zong thei baih in bawl baih leng adam thei ding hi na pii in adam thei natna khat zong ih theihhak man in siasuak in dam thei nawnlo thei hi.\n9. Pasian um in la,muang in\nKam bek tawh hilo in gamtatna tawh PASIAN na upna lakkhia in. A thupi pen ah na lungsim khempeuh na pilna, na theihna khempeuh tawh PASIAN um in la, tua teh nang tung a hong kibawl ding nadeih bang in mi tungah zong bawl in. Tua hi leh na lungnuam in, na cidam in na nosuak ding hi.\nCidamna Ciimnuai Vontawi Siamsin Thuluui/Articles\nItem Reviewed: Na Khansau, Na Cidam in, Na Nosuak ding hi. Agelh ~ Pau Lam Mung Description: Rating: 5 Reviewed By: Cinpu Zomi


url: =REV GIN LAM KAP@Sia Sawm Thang : LUNGDAM KOH KUM ( January 3,2021) – Zomi Agape Church Inc\nREV GIN LAM KAP@Sia Sawm Thang : LUNGDAM KOH KUM ( January 3,2021)\nZomi Agape Church Inc > Zomi Agape Church Blog > Hunzatna > REV GIN LAM KAP@Sia Sawm Thang : LUNGDAM KOH KUM ( January 3,2021)\nJanuary 3, 2021 by ZAC Media Hunzatna\nLungdam koh kum ( The year of thanks giving)\nLate 100:4 Lungdam kohna tawh ama kongpi-ah lut unla, amah phatna tawh ama huang sungah tum un. Ama tungah lungdam ko unla, Ama min phat un.\n1 Khangtangthu 17:16 Tua ciangin Kumpi David tumin Topa mai-ah tu a “Topa Pasian aw, nangmah in hih ciang dong kei nong tunpihna kei kua hi a, ka innkuanpihte bang ahi hiam?\nLaisiangtho sungah (OT- 102, NT- 72) thanksgiving kammal om hi. Na lungdam ciang bangdan in om? Lungdam kohna in a thupi sep ding khat hi. Phatna, awtna, laamna, ama nasepna tawh, thungetna tawh, Biakna leh piakkhiatna tawh lungdam kiko thei hi.\nDavid Lungdam kohna 2Samuel 6:14, 23 ah kimu thei hi\nGannah Lungdam kohna 1Samuel 1:19-28 leh 2:7-9 pan in kimu thei hi.\nLundam kohna in Pasian lungdam sak. 1Khang 15,16,17, leh 18 na sungah kimu thei hi. Hannah Lungdam kohna i et ciang: Isreal mite tungah Kamsang leh Thukhen (1 Samuel 3:19-20)\nLungdam kohna in I san thupha te kipsak hi (Luke 17: 11-19). Kumpi David in Pasian lamtoh na leh Pasian thupha te sim kik hi. Tua mah bangin I san thupha te sim kik in Topa tung lungdam ko ni. Hannah in zong “thupha hizah hong pia pa lungdam koko ni” na ci hi.\nLungdam kohna in\nDavid leh Hannah bangin ei zong Topa tung bang ci bangin lungdam ko ding, Pasian deihna hong thei telsak hi. Lungdam kohna in I tu I tate ading thupha kong van hon na hi aa, Pasian hong piaksa thupha te kipsak hi.


url: =Mee piading khat nahihna tawh na mee piakdingpa bangci theih nahiam? ~ Zam Thuam :: ZOMI DAILY\nposted on 18 June 2020 at 8:28 pm Lomkholna: News, Politics, Zamthuam, Zomi\nMai aa te cih bangbang – Mee piak pen mai a te cih bangbang cih hong om thei taklo hi. Nang kia in nang deih pen lungkim tak na piak ding le na piak theih ding a kideih pen hi a tua bang a na piak theih nadingin hong kivaihawmsak ahi hi. Tua hi leh na deih penpen khat pia ding hi lecih koi bang mi deih ding na hiam?\nNang hong thei mi\nMee kuang lui khempeuh pen nang hong zol dingin hong pai ding hi. A tawmpen a mel hong lak ding hi. Tua hi in tua khempeuh pen a kin khat na hih nakleh na thei ngai ding hi. Tua hi in na piak theih dinga mee kuang lui palai khempeuh pen na theih ngei vive hong hi ding hi.\nMihingte lungsim ah ahihleh kei hong thei cih pen a lungsim sungah thuklut in gen theihloh lungkimna khat pia hi. Ei hong thei khat pen e’n zong kithei nuam se hi.\nTua na theih khempeuh sungpan kua na pia ding hiam? Tua teng sungpan nang hong thei ding kua om ding hiam? Tua te sungpan nang hong thei dingin na lamet a om hiam? Mee na khiat hun ciang tuate ngaihsun kha dingin na kilamen hiam? Kawlte kamzat khat ah ‘mi khempeuh in Kyaw Hein theih a, Kyaw Heih in mi khempeuh theilo’ ci uh hi. Nang hong theilo khat khiang pan bang na lamen tam?\nNa theih mahmah mi\nNang sese hong theihloh hang na theih mahmah mi om thei se hi. Na beh kiban pih hi kha thei ding hi. Na awkaih kiban pih hi kha thei ding hi. A pute a pate na theih mahmah khat na hi kha thei ding hi. A hang tampite hangin na thei kha thei ding hi. A nasep khiatnate tel in zong na pakta kha thei ding hi. Tua bang a na theihna, na itna le na pahtakna te in mee na piak ding palai na teel ciang na lungsim sung koi bang in hong om ding lamen na hiam?\nNa pi muh mi\nNipi ni sermon na ngawn pen thu hoih a gen kei hang i pi muh khat hong hileh bangmah gen nailopi in tha kingah khol pong thei hi. Maitang lak ding le mee zon thugen hong neih ciangin pimuh in nasia i sak mi hong om ding hi. “Zawl hel ding molhtawng tawi omlo” khanglui te in ci hi. Zawl hel dinga nungak hoih na sak na ngaih khat kiang a pai buang kisillo, puansia theithei silh, ha nawtlo pi in pai in a innteekte a va phin ding kiom samlo hi.\nTua hi in mee zong a nang kiang hong pai hisa ahih manin mu pan phet a na pi et ding mahin hong kithawi hong kiging ding hi. Zawl hel pa mah hong bang ding hi. Zawl hel nanga hong kithawi na teng a muh bek tawh khantawn tulpih dingin a tel liapaal pen thumu a kici ding hiam? Hih na pimuhna le hong kamsiamna te tungtawn in na lungsim sungah tua palai pa mee piak dingin bangci ciang bang na ngaihsun tam?\nNa aa-na mi\nCiimnuai a sa kibak Geeltui ah kithuk cih pen ei Zomite paunak limzat mahmah khat hi a mee kuang lui palaite khat peuhpeuh i a maitang i khual nading thu kinei kha thei hi. Mee kuanglui a tamzaw pen ulian za nei khangham vive ahih manin a nasep sungin mi tampi mailam ding na vaihawmsak thei, na huh thei uh hi. Tua bang huhna, vaihawmsakna hong pia ngei khat ahihna tawh ki-aa-na in mee piak dingin kikhensat thei hi. Tua maitang mah kikhual pen hi.\nZomi khangham mee kuang lui a tamzaw in zong ulian sem ngei ahihna uh tawh a maitang uh a kikhualna tawh mee a kipia dingin a lamen om hi. Tua banga kihuh ki-etna te sungah noptuam ciang a pia, a panpih om hi. Pawl khat ahihleh ulian za nei ahihna tawh a sep ding tavuan ahihna tawh a sep pen a huh in amah le amah kingaihsun in mipi in tavuan a sem in mu ziau mawk hi.\nMore: Koi deihzaw, Vote kua piading nahiam sanggam? ~ Thang Khan Lian\nUlian za nei khat ahih nakleh ei Zomi te lungngulh in a mailam nuntakzia ading lungmuanna ngah nading ahi nasep a zonsak dingin kilamen hi. A tom in gen leng khangthakte a pattah to dingin kilamen hi. Tua bang a pattahna neilo ulian khat pen nang lampan bang ci-in a maitang khual ding cih hong ngaihsut huai mahmah ding hi.\nA zenzen in khangnote pahtak nasep ah ulian a sem bang hi zenzen leh khangno te mailam bang ci pattah zo hiam cih tawh a maitang a kikhual ding hi zen hi. Za neihna pen aa-na na a suak le khitui luanna a suak in meekuang lui hun ah hong dawk thei mawk hi. Zam Thuam\nPrevious: ZNDP Party Policy: Sani ni = kisil ni, Nipi ni = Sameh ni (khuaksilna)\nNext: Covid-19 theihhuai thupawlkhat leh US thutuamtuam ~ Thomas Mung\nSunglampan kipan ahihding kisamhpa ~ Lengtong Pauno


url: =Tungzang Times pan Ngalbual leh Thalmual lampi vai genkhiatna :: ZOMI DAILY\nposted on 12 June 2020 at 11:42 pm Lomkholna: News, Zomi\nLampi vai thuman thutak – Abeisa May 14, 2020 ni in Tungsiah thuneite’n Ngalbual leh Thalmual kikal lampi pi 4′ azai miles 2/2 a ngetsakna tungtawn in May 22 ni in phalna ngah uh a, June 2 ni in nasep kipan uhhi. A gam sung anawk ding Tungzang Hausate kiangah Lai bangmah tunglo hi.\nThalmual manawh lo-in Tuithang manawh in lamsial a, Tungzang gam nawk in Logam leh Singkung tampi in sihlawh ahih manin June 2, 2020 ni in thumantak Ngalbual – Thalmual kikal a sep ding lunggulh pulakna Tungzang khuami pawlkhat in va kinei in khawlpah bilbel uhhi. ‘Tungzang in phallo’ cih tawh zum lam ah hong khia kik uh a, June 3 ni in zumlam pan Tungzang hausa makaite kiangah zaksakna lai tung pan hi.\nHih thumanlo nasep pen Tungzang khuabup kilungkimlo ahih manin tungsiah ah khawlsak kik ding ngetna lai kiphah a, June 10 ni in lamsial makaite leh Tungzang hausa makaite, tungsiah in zum ah sam uhhi. Khawlsak kik ding ngetna tungsiah lampan hong sang siam thei uh a, June 11, 2020 ni in tungsiah zum lampan khawlsakkikna Lai kingah hi. Phalna angah kik phial zong un amau thu tawh sem theilo ding a, zumlam pan gam vai thutheite in lamsial nading zawi zonsak ding” cih thu ahihi.\nTungsiah pan khawlsakkikna thupiakna Lai om himah leh lamsial zom veve in guuk sep veve uh ahih manin Khuasung pan mi pawlkhat in etcianna va kinei in kihawlkhia mang mah hi. Lamsialte lau in a Cycle te, Tuzum Tupeek te honkhat nusia in taimang mah uh a, mi 10 khawngbek na omlai uhhi.\nTungzang te’n Ngalbual lamzik te thusitna video clip\nAhizongin Khutlum molhtum tawh kisu ding cih bangin kikuan hi peuhmah lo a, tungsiahte thupiakna bangin a gamtat ding uh a kideih leh gencianna a kinei nuam ahihi. Phalna kician omlo in a sial ding lampi uh zo phial ta uh ahih manin Tungzang’ lo gam leitang leh singkung tampi in sihlawh hi. A kiphal lopi thatang suang a sep teiteina pen kithusimlohna khat ahihi.\nA nih veina himawk ahih manin, khangno pawlkhat lungtomta in kamkhauh leh kammal hoihlo pawlkhat zangkhial in awng zaizai kha mah uhhi. Kammal hoihlo ahihlam zong athei khanailo khangmoino te ahih manin hong telsiam dingin kong lamen uhhi. Thagum thatang suangin khutlum kinga’k sawm peuhmah lo hi/kinga ngiat lo hi.\nGam le lei vei Khuasungmi kipawl cing ahih manin a awng zaizai pong uh hilel hi. A guuksep lam amau le amau kithei in kisuang uh ahih manin ataimang uh ahihi. A nusiat uh Cycle 7 leh Tuzum Tupeek pawlkhat kikepsak mah hi. A kiman hilo zaw hi. Bangmah kisuksiat sak lo-in hoihtak kikepsak hi.\n“Ko tangpi thukimna tawh a sem hipeuhmah kei ung, ni tha 8000ks thalawh a sem hi ung” ci-in lamsialte in gen uhhi. “A nusiat uh a kikem Cycle 7 leh Tuzum Tupeekte pen Lamsial makaite in hong la henla, thudamtak in kihosiangna nei ni, ci in Khuasung makai khat in gen hi.\nMore: Ngalbual leh Thalmual lampi hilhcianna ~ Lianno Milun\n“Kithudonlohna leh kimawlbawlna in Khua khat le Khua khat ki-it kilemna kiamsak ahih manin mailam ah hibangin gamta phialphial nawnlo in tungsiahte’ thu mang in Khua khat le Khua khat ki it diamdiam in i kizahtak diamdiam ding thupi hi, tutung bel thuma’n tawh a guallel himai hangh, lampi lah zo dek ta uhhi, ci-in lamsialna en cian Khangno khat in gen beh hi.\nKimuhdahna leh kigaal bawlna hipeuhmah lo-in ki-it ding leh kizahtak diamdiam ding deihna hizaw hi. By: Tungzang Youth Association makaite\nPrevious: University sangkahna ah sangnaupang te suakta takin teeltheih khuan\nNext: White House pan Covid-19 vai theihhuai pawlkhat (12 June)


url: =BANG HANG IN PIANG KA HIAM? - Zomi Adventist Innkuan\nGraciela’ nu Maria in ahih leh a tanu in tua ni, a mangngilh khak ding phal vet lo hi.\nLengla a neih uh ciangin a nu in, “Pasian in ka tanu khat hong laksak in, tua tang’ dingin khat hong pia kik hi,” ci thei zel hi. Tua khit teh Bus khawlna-a thupiang khawng ciamnuihna in gento zel hi. Nui kawm in, “Graciela bel hong pian ding a ki lamen vet lo ei ve” ci thei zel hi. Tua bang a cih ciangin Graciela in nuam sa lo hi. A innkuan sung vua ding a, khuavak khat ahi, a u nu’ taang dinga piang sese dan in ki ngaih sun hi. Kum tampi hong pai ta-a, a nulepate hong kikhen hi.\nKum 15 a phak in tapa khat Graciela in hong nei hi. Tua khit teh a-u pen pa lungtang natna tawh hong si sawnsawn hi. Tua sihna in a nu lungleng sak lua ahih manin a nuta un han-ah va pai zel uh hi. Hun hong beitoto-a, Graciela unau te lak ah khat bekbek a cian lai, a u pasal khat setbing a tuan laitak mawtaw in taih kha in si sawnsawn hi. Graciela in a lungsim sung a, a ngaihsut ahi, tua tuahsiatna innkuan sungah amah bekbek a suak ta liailiai ahihna a nu kiangah pulaak nuam napi pulaak ngam lo hi. Ama’ pianna hang-a tua bang a piang ahi zaw diam, ci-in khalau den hi. A nu hong teek ta-a, Graciela in a nu asih dongin kem hi. A sihkuan lam ciangin apum zaw-in lupmun ngak-a, lupna tung pan in a tanu nusia ta hi. Ni khat, Graciela in Adventist Radio, amau pau tawh kigen-na hong ngai kha hi. Pastor pa’ thugen in a lungsim bun mahmah a, lungnopna le ngaihmuanna hong ngah thei hi. Tua laitak mah in pastor khat in radio sung pan mah in, Adventist Pawlpi phut te lakah a kihel Ellen G White pen gensiat cihtak-in agensiatna ngai kha leuleu hi. Nak hehgen lua mahmah ahih manin Graciela lungsim sukha mahmah a, Ellen G White lai-at te sim dingin hong khentat hi. Koi pan ngah ding?\nLa Teja Seventh-day Adventist biakinn leh Community Center lam nadingin 2016 kum a abbath 13na mission sumpi nongpiak man un lungdam hong ko kikkik ungh. Graciela bang mi tampi te Khazih kiang a tun zo, mission sumpi nong piak ciat manun lungdam mahmah hi.\nPrev post The Sin of Jeroboam\nNext post Sinna 4: Khatguak Omciang


url: =Tulaai Leitung Thuthang Tuamtuam Updates Jan 31, 2015 :: ZOMI DAILY\nposted on 1 February 2015 at 5:41 pm Lomkholna: Khawmpau, Myanmar, News, World, Zomi\n· IS migilo te in Japan gam thukan athah bang uh ahi Mr Kenji Goto angawngtan na uh Video online pan January 31, 2015 ni in khahkhia leuleu uhhi. Amah peen $200 million tawh tatding in IS ten Japan kumpi tetung ah anget uh ahihi. Hih thu hang in Japan gam sung mipi linglawng mahmah a Japan kumpi thunei ten bangci bang in thukkik ding cih thukin kikupna January 31, 2015 ni in bawlpah saisai uhhi.BBC\n· Bangladesh gam Dhaka khuapi sung a om Plastic Company khat Gas puahkhap nahang in January 31, 2015 ni in meikaang a mi 13 si in pawlkhat in meikuang kawm ah cimawh in om uhhi. Bangladesh gam Dhaka khuapi ah kumpi thunei te gitnaatlohna hang in Company meikang leh kicim om tawntung hi. 2012 kum in meikang hang in mi 112 si a 2013 kum in inn kicim in mi 1,135 si uhhi.BBC\n· Germany President Lui Richard von Weizsaecker kum 94 Uhaam natna tawh January 31, 2015 ni in leitung nusiata ci in German President zumpi te in taangkokhia uhhi. Mr Richard in 1984-1994 kum 10 sung President seem a, Leitung gaalpi nihna laai in zong gaalkaap sem ngei hi.BBC\n· Ukraine gaalkaap te leh Russia te sawltak thautawi te kikaal kikaapna January 31, 2015 ni in piang a, langnih tuakpan tam simsim tuak asihban ah bangmah theilo mipi 12 sihlawh uhhi. Ukraine gam buaina hang in mi 5,100 sita a 280,000 in inn le lo nusia in taaikeek mang uhhi.VOA\nPrevious: ZYA Weekly News :: 30 January 2015\nNext: Makai picing ihcih in ~ NK Khanno


url: =Numeikhat zawhthawh thutawh aki pummatgawp vaitawh kisai in Police te’n mi 4 mankhinta :: ZOMI DAILY\nposted on 13 March 2018 at 12:15 am Lomkholna: Malaysia, News, Sawltak, World\nUpdate: Numeikhat zawhthawh thutawh aki pummatgawp vaitawh kisai in Police te’n mi 4 mankhinta\nMalaysia, Klang vengsung ah numeikhat zawhthawh thutawh aki pummatgawpna Video Clip khat nung Thursday ni in Social Media ah hongki khahkhia hi. Tua numeinu pen Taman Klang Jaya vengsung ah nasemkhat hi a, tua numeinu bawlsiatna vaitawh kisai in Police te’n mi 4 mankhia khinta uh cih theStar pan kiza hi.\nKIang vengsung ah palik thunei ahi South Klang OCPD Asst Comm Shamsul Amar Ramli in agenkhiatna ah akimankhia mi 4 te lakah numeinu ii apasal zong kihel cihi. Numeinu ii apasal pen amakai cizawlai hi.\nMi 4 akimat banah mawtaw khat, temta namsau khat leh Mobile Phone honkhatzong ki matsak hi ci’n palik thuneipa in Monday ni in genkhia hi.\nTua Social Media tungah akithehzakgawp Viral Video Clip pen ki hazatna “Jealousy” hang kici hi. Apasal in azi pen hazatna nei ahih manin, azi ii anasepna panin akaikhia cimawk hi.\nVideo sungah akimuthei bawlsiat zawhthawh athuak nupinu pen amin Komathi Ramachandran kici a, kum 42 aphakhin khat ahihi. Tua nupinu pen alu, aveilam khutngawng, akhe leh anung cihte liamkawikawi ahih manin Seremban Hospital ah zatui kibawl in aomlaitak ahihi. Anuntakna bel bangmah patauhhuai omlo, Stable Condition kici hi. Sawltak #zomidaily\nMarch 08: Malaysia ah pasal 2 in numeikhat pummat in mawtaw tawh taikhiatpih\nPrevious: Nepal gamah mi 71 atuanna vanlengkhat kia\nNext: South Korea gamsung ah Malaysia gammi illegal in 5000 bang om


url: =Tulaai Leitung Thuthang Tuamtuam Updates July 1, 2015 :: ZOMI DAILY\nposted on 2 July 2015 at 4:44 pm Lomkholna: Khawmpau, Myanmar, News, World, Zomi\n· USA gam South Carolina state Greeleyville khua sung a om Mivom Black te Biak Inn khat June 30,2015 nizan in kihalsak leuleu hi. Ahunlap in thunei te in delhman uh ahihman in kuamah aliam abaai asi omlo uhhi. Nung Biak Inn kikaap zawh Mivom Biak Inn 3 akihaalsakna hita ahihman in a Vom le aKaang kikaal tualgaal ongpian khaakding lauhuai mahmah hi. USA gam peen Nu le Nu Pa le Pa kiteenna aphal uhtawh, Biak Inn ahaal uhtawh Pasian umtaktak te ading in sinkham huai mahmahta hi.BBC\n· India gam Bengal state nitumna lam a om Darjeeling District sung ah abeisa ninih a kipan guahtam lua ahihman in menkimcim zihziah a July 1, 2015 niciang mi 38 men in vuklum hi ci in thunei te in gen uhhi. Hih mun peen kumsim in mihau khualzin atullom asim apaina mun hi a tu in zong khualzinmi te cimawh in om ci uhhi.BBC\n· Kawlgam 2008 Pingpei thukhun sung akihel ahi Parliament ah gaalkaap 25% akihelna deihlo in lungphona anei Sangnaupang makaai 4 Mandalay pan kumpi thunei te in July 1, 2015 ni in man uha, Yangon khuapi pan makaai 5 thukhenzum ah thukhenna thuakding in sam uhhi.VOA\n· Egypt gam Sinai mualtung a om Egypt gaalkaap te phualpi July 1, 2015 ni in IS migilo te in busim uha, Egypt gaalkaap 64 si in suntha paai langnih kikaapnapan migilo 100 si hi ci in Egypt gaalkaap ten gen uhhi.VOA\n· US gam thukhenna saangpeen The Supreme Court te Neihkibang mihing kiteentheihna aphal zawh akipan leitung muntuamtuam a om mipalaang te in Singlamteh tung ah kikhai kawm in Nu le Nu kitawp, Pa le Pa kiteep cihbang in Topa Zeisu zahko na tuamtuam nei uhhi. Russia President Vladimir Putin leuleu in June 29,2015 ni in USA te peen Pasian neilo gamte hilel uh ci in zahko hi. Zimbabwe President Robert Mugabe ciamnuih leh cihtak in USA gam White House kavazinding a President Obama kiang ah kiteengni kavaci ding ci in nubaba kawmsa in Radio sungpan June 27 ni in genkhia hi. IBTIME\n· 1961 pan akikhakcip US leh Cuba kizopna Palaaizumpi July 1, 2015 ni in kihongkikta a , US gam leh Cuba gam Palaaizum honpawi kibawl tuak in gamnih I Dialkhaai kikhaikhel in kipeisak dialdial ta uhhi. President Obama in Cuba leh US gamte in tuni a kipan in Laaibu thak Laaimaai thak gelh akipanta I hihi ci in gen hi.CNN\n· Canada gam a kibawl FIFA Women’s World Cup 2015 Semi Final Japan Vs England July 1, 2015 kisuihna ah Japan ten 2:1 tawh gualzawhna ngah uh ahihman in July 5,2015 niciang USA tawh Final kimawlding uhhi. Tukum zong japan ten akhatna mah ongngah kikding in ken lam en ingh.BBC\n· Iraq gamsung a misual IS te Nungkum September kha pan kipan Britain ten Vanlam tawh azial sam hang angaihsut zah un gualzawhna ngah kisalo uh ahihman in Syria gam sung a IS te zong vanlamtawh nawkding MP ten genlitlit ta uha, asawtlo in kizialkha ding ci in Defense Secretary MR Fallon in July 1, 2015 ni in genkhia hi.BBC\nPrevious: Banghang ZIP Code pen numbat mal 5 in kibawl hiam?\nNext: Zomi Innkuan kipawlna hong piankhiat zia


url: =New Delhi, India ah khualzinna ~ Rev. Lang Suan Thawn :: ZOMI DAILY\nposted on 28 August 2014 at 8:58 pm Lomkholna: News, Zomi\nRev. Dr. J.M. Ngul Khan Pau’ deihsakna le sapna tawh South Asia Initiative of Leaders (SAIL) Seminar kah dingin Kawlgam pan Rev. Tual Hau Khup (Church Pastor, Upper Room New Life Church, Yangon) tawh July 2, 2014 ni-in Yangon pan New Delhi ah TG vanleeng tawh ka leeng uh hi. Bangkok ah tawmvei ka khawl uh a, tua pan TG vanleeng a lian deuh khat tawh New Delhi, India zuanin ka le’ng leuleu uh a, Indira Gandhi International Airport, New Delhi pen nitak nai 9:00 in ka tung uh hi. Ka kimuhpih ngei nai loh uh Karan in Airport ah hong na dawn hi. Ka Seminar kah nading uh mun ahi Treehouse Hotel (Hotel Queens Pearl), Gurgaon, New Delhi ah zin hong tungsak uh hi.\nHih Seminar ah gam nga (Bangladesh, Myanmar, Nepal, Sri Lanka, le India) pan mi 28 kihel hi.\nNi khatna (July 3, 2014)\nZintun ni hi. Nitak lamin kipanin khatlekhat kimeltheihna, omna le nasep pulakna, Seminar sung kalsuanzia dingte pulakna, tua ban ah makaite in hih SAIL hong piankhiatna le a lametnate uh pulakna hunin kizang hi. Hih Seminar sungah Topa’n hong lamlah nadingin thunget ki-apna ka neikhawm uh hi.\nNi nihna (July 4, 2014)\n1. Bangladesh pan hong pai sanggamte in zingsang devotion hong makaih uh a, tha kingah mahmah hi.\n2. Rev. Dr. J.M. Ngul Khan Pau in Late 133 bulphuhin, “Unity for the Churches in South Asia” thulu tawh Thusinna hong makaih hi.\n3. Gam khatlekhat pankhop sepkhop theih zia ding tawh kisai-in Jonathan Abraham in hong makaih hi. Tua hun sungah (a) Art & Media; (b) Business; (c) Children & Youth; (d) Mission & Social Justice; (e) Pastoral Care, Church Ministry, & Church Planting cih bangin group kikhenin thu kikupna le thu sunkikna a group zui-in hong neisak hi.\n4. Delhi khua sunga Pastor-te le Khristian makaite tawh nitak-an nekkhopna ka nei uh hi. Hih hun sungah tutpih makaite tawh kiholimna hun nuam khat ka ngahkha uh hi.\nNi thumna (July 5, 2014)\n1. Sri Lanka pan hong pai sanggamte in zingsang devotion hong makaih uh a, tha kingah leuleu hi.\n2. Rev. Dr. J.M. Ngul Khan Pau in “Building and Discipling those around us” cih thulu tawh thusinna hong makaih hi. Group zui-in kikupna le thu muhkhiatte pulakkikna zong kinei hi.\n3. Mailam ah kizopna hoih neih theih nading kikupna ka nei uh a, 2015 ciangin Nepal ah kimuh kik dingin kigeel hi.\n4. Hunkhakna ah Northeast India panin Rev. Gibson Marak le a lawmte in hong makaih uh a, lungsim hong lawngkha mahmah hi. Jesu i sila limpua makai ahihna lim la-in khatlekhat khe kisawpsakna le thu kingetsakna ka neih khit ciangun, Nekkhawm nekna tawh ka zom uh hi. Tua khit ciangin “Give Thanks” cih la sa-in thungetna tawh SAIL Seminar nuamtakin ka zo uh hi.\nZomi Pawlpite ah:\nDr. J.M. Paupu le New Delhi sunga om Zomi Pastor-te le makaite vaihawmsakna tawh July 6, 2014 Nipi Ni-in Zomite kikhopna pawlpi pawlkhat ah ka na kikhawm thei uh hi. Rev. TK Lianpu in ka Seminar bawlna uh hotel ah mawtaw tawh hong dawnin, ka zintun nading uh Guest House ah van teng ka koih khit ciangun ka hunzat nading Zion Zomi Baptist Church ah kei hong kha uh a, tua pan Rev. TK Lianpu’ pawlpi ZCF ah Kawlgam pan ka tonpih Rev. Tual Hau Khup in hun va zang thei hi. Hun man ciangin hong dawn leuleu uh a, 2:00PM ah biakpiak hun a kipan New Delhi khuapi sunga Zomi Christian Fellowship (ZCF) (Rev. Khup Za Go’ patkhiat) pawlpi ah ka kikhawm leuleu uh hi. Huntom thugenna ka nei uh hi. Tua pan ZZBC pawlpi ah ka pai leuleu uh a, Siate le upate in holimna le tutpihna biakinn ah hong neihpih uh hi. ZZBC pawlpimi, Pa Do (USA a om ka lawm, Rev. Ngo Suan Thang’ upa) te innkuan in Siate le upate tawh nitak-an a inn uh ah hong nekpih uh hi. Tua pan Sia Khaibawi’ (Tu’n Australia ah tung ta) makaih pawlpi ZCF, Hastsal khangno hun ah khangnote hanthotna ka pia hi.\nJuly 7, 2014 ni-in ka zintunna uh Guest House pan Kawlgam Embassy a ulian, Pa Khual Cin Kam le Nu Hau Man Cing-te kiangah ka kituah leuleu uh hi. Nu Hau le a tanu Nem in Citywalk Shopping Mall ah sun sung hong vakpih uh hi. Nem pen a thagui kipelh manin a khe na-in a bai laitak hi napi’n hong vakpihpih leh damlawh hiau hi. Nitak lamin World Vision a nasem Tg. Daniel Mung (Dr. J.M. Paupu’ tapa upen) kiangah thungetsakin ka hawh uh hi. Khangno, tupna kician a nei khat ahihna ka mu hi. Nitak-an pen Pa Hau le Nu Man-te inn ah hong nesak uh a, Lamka pan Vaimimciim lim mahmah zong na huan uh ahih manin, adang tam sawk man loin Vaimimciim bek mah ciltui kai liangin ka na ne uh hi. Nak lim hi ven! Nitak veng kikhop pen ka zintunna uh ah ka nei uh a, hanthotna ka pia hi.\nJuly 8, 2014 ni-in Nu Hau’ hong piak kiallap pen mohhinkha hi leuleu hi. India ah Kawl-an lim mahmah hong pia uh hi. Pa Lian le Pa Hau in Sia Khup tawh khua sungah hong vakpih kawikawi uh hi. UNESCO in World Heritage sazian sunga a koih uh Red Fort Complex ah ka pai uh hi. Hih mun ah tavuan tawh a na om galkap bawk nih KK Guite tawh ka kimukha uh a, Zomi khat a na om manin noptuam kisa mahmah hi. Tua pan Gandhi-te han le India Gate ah ka pai uh hi. Nisat mahmah laitak ahih manin hong vakpihte ki-aana mahmah hi. Ko adingin a thak bekbek ahih hangin hong vakpihte adingin a muh ngei mun bekbek uh ahih manin nisa sa diak ding uh hi. Nitak ciangin ka zin uh ah veng kikhop na nei leuleu uh a, Rev. Tual Hau Khup in hanthotna pia hi. Nitak kikhopna ah hong pai i mipihte tawh hun tomno sung ahih hangin, kilawmtat theihna hunnuam ngah ka hih manun ka kipak mahmah uh hi.\nJuly 9, 2014 ni-in innteekpa Pa Kam pen sunglam dam lohna tawh zum kah zo lo hi. Pa Kam i dam lohna ko’ hamphatna suak hi. A hang in Ni sa sa lua ka hih manun vak loin, inn ah ka om uh a, Pa Kam, Nu Hau le Nem-te tawh hun nuamtak ka zangkhawm thei uh hi. Pa Kam pen kamtam lo napi’n pau sunsun leh nuihsuah nading gen thei mahmah hi. Nu Hau pen kamsiamin zindo siam mahmah hi. A tanu uh Nem pen laipil mahmah in, kiniamkhiat mahmah hi. Tan 12 pen average 94.7% tawh zo hi. (Kawlgam ah hileh All-D ngah i cihte hi!) College minthang mahmah khat ah luttheihna ngah a, “kei’ hang hi kei, Pasian’ hang hi,” mah ci thei lailai hi. Pa Kam zumkah a pai ma-in innkuan thunget a neih zel uh thupi ka sa hi.\nNitak-an nek khit ciangin Pa Kam le Nu Hau-te’ inn pan Rev. TK Lian in Vanleeng tualpi ah hong kha hi. 11:45PM in Indira Gandhi International Airport pan Kawlgam zuanin ka ciahkik ta uh hi. July 10, 2014 ni 8:45AM in Yangon ka tung uh a, KBZ vanleeng ngah lai ka hih manin Yangon pan Kawlpi le’ng leuleu in, 12:15PM hunin Kawlpi cidamin ka tung hi.\nHamphatna le lungdamna:\n– SAIL Seminar ah gam tuamtuam pan Pastor bek hi loin, kivakna tuamtuam a nei makaite tawh kithei kha le tha thak tampi ngah ka hih manin, hampha ka kisa hi. Hih Seminar kah theih nadingin hong sam bek hi loin, hawh nading, om nading, le hunzat kikhop nading dong ah hong vaihawmsak Rev. Dr. J.M. Ngul Khan Pau le a innkuanpihte tungah ka lungdam mahmah hi.\n– Kawlgam Embassy zuma ulian Pa Khual Cin Kam-te’ inn ah ni 3 sung nuamtakin zintun bek hi loin, kimeltheihna ka ngahkhak manin hampha ka kisa mahmah hi.\n– Vanleeng sap, visa man le Seminar sung a kisam bangbang Development Associates International (DAI) in hong vaihawmsak ahih manin ka nuam mahmah hi.\n– Vanleeng letmat lei nadingin $900 kiim hong zangsak Rev. Dr. Go Chin Zam (OM) tungah ka lungdam mahmah hi.\n– Nipi Nibup a hun hong pia a, kikhopnate ah hong kha kawikawi, giak nading zong hong vaihawmsak, Laibu hoih mahmah bu nih hong pia, le ka ciah ciangun vanleeng tualpi dong hong kha Rev. TK Lian tungah genzawhloh lungdamna om hi.\n– Bek tham loin, ka kikhopna uh ZCF pawlpite le ZZBC tungah;\n– A mawtaw tawh khua sung a hong vakpih Pa Lian, Pa Hau-te tungah;\n– An hong nekpih Pa Do le Pa Hau-te innkuan tungah lungdamna lian mahmah hi.\n– New Delhi ah mi le mawtaw tam ka sa hi. Mawtawte pai muaimuai uh ahih manin a kisukha, a kinawkkha tam mahmah hi. Tua hangin New Delhi ah mawtaw virgin (a kinawkkha lo) om lo hi, ci liang uh hi.\n– New Delhi pen a khuahunin cile’ng a sat teh sa mahmah a, a vot ciang zong a vot mahmahna khua hi. Banghangin India in New Delhi pen khuapi dingin teel ai tam, ka cihleh khat in, “New Delhi pen a neituam minam om lo ahih man hi ding hi,” ci’n hong dawng kik hi.\nPrevious: 2015 kiteelpi adingin malep nasepna te enciankik\nNext: ZOMI North Cup vai zasakna


url: =TUILANGH KHUA TANGTHU - Laibu Saal\nHome > Zogam Khua tuamtuam te Thu > TUILANGH KHUA TANGTHU\nTUILANGH KHUA TANGTHU\nTUILANGH KHUA TANGTHU A TOM\nIh Pu ih Pate in gal leh sate hangin khua na lal kawikawi, na kituah kawikawi uh ahih manin khuasatna leh a tun na teng ahun leh a mun a gamteng ih at masak ding kisam hi.\nAD 1400-1500 hun in “Ciimnuai” khua nasat uh hi. Pu Ciang Phut (Suante beh) in hausa sem hi. Inn 400 a phak laitak in khua mei-in kang hi. Tua banah gilsan natna, zavat natna tungin mi tampi si-uh hi. AD 1675-1750 hun pawl in Ciimnuai khua pan in “Kaalzang” khua sat in na teenguh hi.\nAD 1810-1880 hun ciangin “Phaileeng” khua nasat uh hi. Tua laitak in Pu Suum Pau (Sukte) in hausa sem hi.\nAD 1889-1890 hun pawl in Phaileeng khua Mikangte in hal in inn (40) kangtum hi. Tua panin tai-in “Omlui” tung hi. Mikangte in Omlui hal leuleu uh ahih manin AD1891 kumin Lailo khua taw “Singmual” khua nasat uh hi. Singmual khua ah Pu Son Kai (Gualnam) in hausa sem hi. Pu Zong Son (Suankhup beh) in Upa sem hi. Singmual khua ah kum 2 bang teengin 1450 hun a Pu Nit Lam khuasat na Man Lun, Man Tuang te teen na khua Khuangnung khua mui lui-ah AD1893- 1895 kum dong Khuangnung khua-ah na teenguh hi.\nKhuangnung khua panin Phaileeng kampau teng in a nuai a bangin khua nasat tek uh hi.\n1895 kumin Pu Be Na (Thatmun beh) in makai-in Khuangnung panin “Lunmual khua ” nasat hi.\n1896 kumi n Pu Lam Sa wm (G ualnam beh) makai -in Khuangnung panin “Phaileeng khua” nasat hi. 1896 kumin Pu Kho i Vum (Suankhup beh ) maka i-in Khuangnung panin “Tuilangh khua” nasat hi. 1904 kumin Pu Thang Tel (Samte beh) makai-in Khuangnung panin “Khuabem khua” nasat hi. 1928 kumin Pu Neng Thual (Suante beh) makai-in Khuangnung panin “Lalta khua” nasat hi.\nTUILANGH KHUASAT NA\nNidang a kipan Pute Pate in, lokhawh singpuak,gankhawi nate bulphuh in na nungta uh a, teen na khuamun azon uh ciangin tui tam na, tui baihna, mun hoihna, leitanghoihna, bulphuh in na teenguh hi.Mun khempeuh pan a kimu kawikawi ciktui te khuat inna teengkhawm uh a, khua min dingin "Tuilangh" khua mahna phuak uh hi.\nTonzang ukpi Pu Hau Cin Khup in Voktal tuk 5 meipakkhat tawh khua kipna hong pia in, Pu Khoi Vum(Suankhupbeh) in hausa sem hi.\nTuilangh khuasat Pu Khoi Vum a zuiteng\n01. Pu Khoi Vum --- Suankhup beh - Hausa Pupi\n02. Pu Hau Laang --- Lianzaw beh - Upa Siampu\n03. Khup Cin --- Phiamphu beh - Upa Sikseek\n04. Pu Son Kai --- Suankhup beh - Upa\n05. Pu Song Gin --- Suante beh - Upa\n06. Pu Hong Zel --- Suante beh - Taangsuak\n07. Pu Tun Gin --- Suankhup beh - Taangsuak\n08. Pu Luan Tual --- Suankhup beh - Taangko\n09. Pu Vial Kham --- Suankhup beh -\n10. Pu Kham Gin --- Phaipi beh\n11. Pu Vial On --- Suante beh\n12. Pu Hong Khual --- Suante beh\n13. Pu Khaat Gin --- Suante beh\n14. Pu Khan Neng --- Suante beh\n15. Pu On Son --- Suante beh\n16. Pu Tun Pum --- Suankhup beh\n17. Pu Thang Zel --- Suankhup beh\n18. Pu Son Ai --- Suankhup beh\n19. Pu Son Lian --- Suante beh\n20. Pu En Thual --- Suankhup beh\n21. Pu Vial Tual --- Suante beh\n22. Pu Tun Neng --- Suankhup beh\n23. Pu Tun Khup --- Suante beh\n24. Pu Son Khual --- Suankhup beh\n25. Pu Khaam Tut --- Phiamphu\n26. Pu Kham Thawng-- Suante beh\n27. Pu Son Khat --- Suante beh\nTuilangh khua Hausa sem - Sep hun sung\nNo. Min Beh Septan\n01. Pu Khoi Vum Suankhup 1896 - 1928\n02. Pu Thual Vungh Suankhup 1928 - 1948\n03. Pu Hau Za Do Lianzaw 1948 - 1954\n04. Pu Tun Do Thang Suankhup 1954 - 1966\n05. Pu Gin Khan Pau Lianzaw 1966 - 1970\n06. Pu Tuan Pum Suankhup 1970 - 1972\n07. Pu Dai Khan Dal Suankhup 1972 - 1981\n08. Pu Suan Cin Suante 1981 - 1985\n09. Pu Neng Khua Suan Lianzaw 1985 - 1988\n10. Pu Kham Sian Thang Suante 1988 - 1998\n11. Pu Langh Go Cin Suankhup 1998 - 2002\n12. Pu Zam Suan Dal Suankhup 2002 - 2004\n13. Pu Do Za Lian Suankhup 2004 - 2004\n14. Pu Pum Za Dal Suante 2004 - 2008\n15. Pu Zam Suan Mang Suankhup 2008 - 2013\n16. Pu Tual Khan Suan Suante 2013 -\n1896 Khuasat Pu Khoi Vum Laipi sung tungtawn,Leilu lampan - Ciimtaang mual paisuk Meitei gun Zalui tundong.Leitaw lampan - Hiang mual - Minpi - Aigia lui - Khuangnunglui - Meitei gun dong.Nisuah na - Ciimtaang - Keel-Ek - Hiang mual.Nitum na - Meitei gun.\nTuilangh Sang neihna\n1954 kum masiah Sang kinei zo nailo-in a kahzo te Tedim sangpi-ah kikah hi. Hamsa lua kisa ahih manin 1954 kumin Hausa Pu Tun Do Thang (Suankhup beh) leh Upa tengin Sang Private tan (4) sang ciang hanciam in hon na hong neizo hi. Tua kum pan kipan in tan (4) private sang ciang khua sungah kikah suak hi. Sanginn khuataw nitum na Pu Dai Khual innmun ahi hi.\n1954 kum in sia Tuan Pum in Private sang hong hi. 1955 kum Private siapi dingin Sia Khup Khen Pau (Tualzang) leh a huh dingin Sia Tuan Pum (Tuilangh) sia 2 kicial hi. Siapi kha khat cialna Ks. 35-50 ciang. Huh sia kha khat cialna Ks.30-40 ciang cih bang in kicial in, October 1959 kumpi tan 4 ngah dong hanciam tak in hong semuh hi.\nPrivate sang hon sung teng sang naupangte tulaitak gam leh lei-ah Myo-uk, Vuandok, Sit ni, Pastor suak in Gam Nu, Gam Pa’ ading in mi muanhuai hong suak thei uh hi.\nTua hun laitak Private sanginn Bi-inn hi a, a mun pen tulaitak Pa Tual Sian Thang’ inn mun ahi hi. Sang naupang kumsim inkhang semsem in 50 - 70 ciangbang kipha hi. Tuilangh private sang naupang sung pan Thang Khan Khual pen sanglut nambat khatna in ki ciamteh hi.\nTUILANGH KHUA KUMPI TAN LI SANG NGAHNA\n1959 October kha-in ih Kumpi-in tan (4) kumpi Sang hong pia hi. Sanginn pen Tuilangh khua pan nisuah na Falong 3 na-ah Tualzang tawh zatkhawm theih dingin khua nih kikal ah kilam hi. Khua nih mahin sunsiah kine man tuak hi. Sanginn pen Sikkang 75’ x 20’ x 12’ khat kilam hi. Sang hong dingin Tedim panin Pyinia uk sia Neng Khen Thang, Myo-uk Lian Khan Thang leh Sitni Gin Za Cin hihteng hong pai hi. Myo-uk Lian Khan Thang in hon na khau atna hong nei hi. Vuandok (Sitni) Gin Za Cin in hanthotna hong nei hi. Sang hong dingin Siapi Ngul Za Thawng, Sianeu sia Zam Khua Thang te in hong semuh hi.\nSanginn kilam teng\n1954 - 1959 - Bi-inn 30’ x 20’ x 12’ Private Sang.\n1959 - 1999 - Sikkang 75’ x 20’ x 12’ Kumpi\n2000 - Sik+Leisek 60’x25’x12’ Kumpi\n2008 - Sik+Leisek 100’x24’x12’ U N D P\n2008 - Sing tawh ki-um 60’x20’x12’ Kumpi\nSang Bawda -Sik inn 40’x15’x8’ - Khuasung t v SL½Si f tawh\nSource ; TUILANGH KHUA TUIPHUM PAWLPI Diamon Jubilee Laibu pan.\nItem Reviewed: TUILANGH KHUA TANGTHU Description: Rating: 5 Reviewed By: Cinpu Zomi


url: =LESSON 12 | June 12–18 THUCIAM UPNA ~ MUC\nLESSON 12 | June 12–18 THUCIAM UPNA\nAdmin 9:45:00 PM 3Q2020, Articles, Sabbath School Lesson\nTu Kaal Sung Sim Ding: Gal. 6:14; Rom. 6:23; John 5:11, 13; Rom. 4:1-7; Siam. 7:18; 17:1-4; Rom. 5:1.\nKamngah: “Midik in upna tawh a nungta ding hi, ci-in Lai Siangtho sungah kigelh manin thukham zuihna tawh kuamah in Pasian mai-ah diktansakna ngah lo hi, cih teltakin a kimu hi.” (Galatians 3:11).\nKhrih hong suahma kum zalom za sagih lai-in lakam gelh mi minthang Homer in Odyssey thulu tawh lakam khat gelh hi. Hih lakam in Odysseus tangthu hi. Amah pen galhang mahmah khat hi; Troy khuapi do- in a zawh khit ciangin, a pianna gam Ithacaa-ah ciahkik dingin hong dingkhiat zawh kum 10 bang cingkhin hi. A ciahna lampi-ah tembaw kisiatna, huihpi, tuipi dawite leh a dang hamsatna tuamtuamte hangin tua tanvei sawt hi. A tawpna-ah pasiante in Odysseus a thuaknate hangin hehpih uh a inn tungsak thei-pan uh hi. A khialhna hangin a thuak gimna tawh kicing hi, ci-in kithukim uh hi.\nLamkhat panin eite zong Odysseus tawh kibangin inn zuanin a ciah khualzin mite ihi hi. Ahi zongin Odysseus bang lo-in i kilamdanna lianpi khat in inn i tun nadingin bangmah i thuak zawh ding a om kei hi. I mawhnate in vantung tawh hong khenkham a, vantung leh leitung kikal kizop kik nading mihing in i zom kik theihna om lo hi. Inn i tunleh inn i tuntheihna ahang in Pasian hong hehpihna bek mah tawh a tung ihi ding hi.\nTu kaal thusin a huampi-in etna: Bang hangin hotkhiatna in piakkhong ahihkul hiam? Bang hangin Pasian tawh kikim PA bek in i nuntakna hong honkhia thei hiam? Bang in Abraham upna etteh thamcingsak hiam? Diktansakna a hong kipia hi; dikin hong kisimsak hi, cih a khiatna in bang hi ding hiam? Koi bangin Singlamteh hong piak kamciamte leh lametna nang adingin na pom hiam?\nCalvary Thu Etkikna\nThuciam Lui pulaak Moses thuciam sung a hotkhiatna lampi in Thuciam Thak pulaak hotkhiatna lampi in a kibang thu hi. Thuciam Lui sung hi taleh Thuciam Thak sung hi taleh hotkhiatna ngahna lampi in upna hi. Upna tawh hi lo-in gamtatpha tawh hotkhiatna kingah hileh Piangsakpa in mihingte tungah a loh ding leiba nei Pasian hi ding hi. Mawhna siatna a tel lo mite in Pasian in mihingte tungah leiba nei hi, ci-in ngaihsun uh hi. Ahi zongin thukham palsatna hangin leiba i nei hi. Tua leiba a loh zo ding ihi kei hi. Ahi zongin tua leiba Jesuh in hong lohsak zo hi.\n“Amah mah in eite dinmunah hong omin i thuak ding mawhna thaman amah mah in a hong thuakna thu theitel hi lehang hotkhiatna thu a tawisang ihi ding hi; tua ciangin Calvary thu ngaihsunsun hi lehang Christian lungtang sungah itna, sianthona leh lawpna a hong tawhkuang ding hi. Tua hileh eite in Pasian leh Tuuno phatna tawh i kidim ding hi. Kiphatsakna leh kihihsakna in i sungah mun mu lo ding a, i lungsimah Calvary- a Khrih thuakna a thaksuah tawntung ding hi. Leitung hauhna khempeuh in a mangthang ding mi khat a honkhia thei kei hi. A mangthang leitung ading leh mawhna thaman singkhuam tungah sihna hong thuak Khrih hong itna kua in bang tawh teh thei ding hiam? Hih itna in tehpih om lo itna hi; mong nei lo itna hi.\n“Khrih sihna sangin Ama hong itna in hat zaw hi. Mihing a hotkhiatna dingin Amah in nasem khin hi. Amah in khuamial lauhuai-na lianpi tawh kido hi mah taleh Ama itna in hat zaw semsem hi. Amah in a lungsim gimna thuakin “Ka Pasian, ka Pasian aw, bang hangin hong taisan na hi hiam, ci- in otkhiat dongin a Pa maitangsel a nawktan zo hi. Ama khut in hotkhiatna a hong puak hi. Mihingte a hong hotkhiat nadingin Amah in man a pia khin zo hi; a nunung pen ama thuakna panin thupha tawh kidim a pulaak thu in “ Kizo zo hi.” Hih thu in leitung khempeuh a thawn hi.\n“Calvary a thupiangte in lungsim ngaihsutna khempeuh hong kal hi. Hih thute lunggulna nei takpi hi lecin mawhsakna tawh na kipelh ding hi. Khrih in hoihna khempeuh tawh kidim, mawhna nei lo hi napi, tua bangin cikziathuai sihna thuakin leitung mawhna a pua hi. I lungsim leh ngaihsutna in tua thu i telzo kei hi. Eite in tua bang itna a zai -na, a sanna, a liatna, a thukna i telzo kei hi. Tehpih om lo Honpa hong itna lungngaingai hi lehang i ngaihsutna, i lungsim gamtat zia le tong, i nunna khempeuh a hong domsang ding hi.” 4 Ellen G. White, Testimonies for the Church, vol. 2, pp. 212, 213.\nHih atung-a Ellen G. White gelh limtak ngaihsun in. Hih thu siksanin Galatians 6:14 sim inla, tua ciangin koi bangin nangmah mah in Khrih Singlamteh sungah angtang thei ding na hiam?\nThuciam Leh Mawhmai Nading Biakpiakna\n“Na pu na pate uh nuntakzia, bangmahin a kimanglo nuntakna panin a hong suahtaksakna dingin Pasian in note’ man dingin a piak pen a man a\nkiam thei ngun leh khamte bang hilo hi” (1 Pet. 1:18, 19).\nPeter in man tawh eite hong kitankhia hi, a cih ciangin a khiatna in bang hi ding hiam?\nPeter in mawhmai-na thu, singkhuam tungah Khrih hong sihna thu a pulaakna-ah hun khatlai-in sila khat pen a sanggam, a beh a phungte in a tatkhiat uh ciangin tua sila in suahtakna ngah hi, cih thu siksanin hotkhiatna thu hong hilh hi. Ahi zongin Khrih hong tatkhiatna in ahihleh mawhna sila hihna leh a mawhna gah sihna panin a manpha ama sisan, Calvary tungah amah mah kipiakhia-in eite tangdingin hong si-in suahtakna a hong pia hi. Hih thu tungah thuciam khempeuh kinga hi. Hih thu lo-in thuciam in a mawkna suakin kimanna nei lo ding hi. Bang hang hiam cihleh tua thu lo-in Pasian in Ama kamciam tangtungsak lo hi; tua thu lo-in Amah a um mite in a hong piakkhong tawntung nunna a hong pia thei kei ding hi.\nRom. 6:23, 1 John 5:11 sim in. Akibang thupuak bang thu gen uh hiam?\nEite in tawntung nunna kamciam i nei hi. Bang hang hiam cihleh mihing in tua tawntung nunna tawh kizopna khau a kitat ciangin, Jesuh in tua tawntung nunna khau a hong pehkik hi. Koi bangin? Piangsakpa dikna leh Ama hong piak man kiseh thei lo a nunna bek in i lohzawh loh thukham palsatna leiba a hong maisak hi; mawhna in thuciam palsatna liansak hi. Ciangtan nei, bei hun nei mihing in ciangtan nei lo Pasian leh a bei lo Ama thukham sawm (moral law) palsatna gah in bangzahin lauhuai hiam? Pasian Mahmah tawh kikim nunna nei Khat, kuama tungah kinga lo-in Amah leh amah in nunna nei, nunna khempeuhte phulpi bek in thukham leiba panin eite a hong suaktasak hi. Tua bangin thuciam tawh kipawl kamciam tangtung hi; tua bangin tu-in zong tawntung nunna kamciam i nei hi; tua bangin mawhna leh sihna panin a hong kihonkhia hi.\nNidang na tuamtuamte kikoihna inn khat sunga kikoih Rembrandt lim tungah naupang khat in a ut bangin lawnggawpin tua lim manpha mahmah susia hi. Tua lim in awn khat bang man ding hi; tua naupang nu le pa in a neihsa khempeuh a zuak zongin a loh zo kei ding uh hi. Hih thu in mawhna suksiat na khempeuh a bawlpha kik dingin i cimawhna hong lak hi lo hiam? Topa bek mah in tua i leiba lohzo hi.\nAbraham Neih Upna: Thu Masa\n“Amah in Topa muang hi. Tua ahih manin ahi ding bangin Abram gamta hi, ci-in Topa ina ciamteh hi (Pian. 15:6). Hih pen Lai Siangtho buppi sungah thu thuuk lian mahmah khat hi.\nHih in Lai Siangtho bulphuh biakna hong kipatkhiat nadingin huh hi. Upna tawh diktansakna ngah cih thu pen Paul khankhiatma kum zalom tampi laipekin a kitangko khin thu hi. Eden huan a kipan tuciangdong hotkhiat ngahna lampi in kikhel lo hi. Pian. 15:6 a zom limsuk lehang Abram upna in bangzahin lian cih hong hilh hi. Pasian in Abram tungah ta nei dingin a kamciam in mihing muhna panin a tangtung thei lo ding hi taleh, Abram in um veve hi. Tua bang upna in i cimawhna hong phawksak upna hi; tua bang upna in Topa tungah kipumpiakna upna hi; tua bang upna in Pasian sawl bangbang a thupiakte mannopna upna hi. Tua bang upna in Abram upna hi; tua bangin a upna tungtawnin “midikin ciaptehna ngah hi.”\nBang hangin Lai Siangtho in Abram pen midik ci-in “kiciamteh” “diktangsak” hi ding hiam? Pasian a dik bangin Abram zong dik a hiam? Pasian in Abram ka midik hi, ci-in a pulaak khit nungah Abram in bang sem a, ama hihna taktak tawh a kilehbulh hi taleh, tua a sep thu in midik khatin a kisimsakna thu bang hong telsak hiam?\nAbram nunna in upna leh thumanna tawh nunna hi mah taleh, a upna leh a thumanna in pau baang lo hi lo hi. Upna leh thumanna-ah a thaneem hun om hi (eite zong tua bang mah hi lo i hiam?) Hihte in a thupi mahmah thu khat hong hilh hi: eite a hong honkhia dikna pen eima dikna bangin a hong kiciaptehsak hi; tua dikna in a hong kipia dikna hi (imputed righteousness). A khiatna in mawhna khialhna tawh kidim taleng, Pasian mai-ah midik hi, ci-in a hong ciamteh hi; eite in dik kei taleng Pasian in midikin hong mu hi. Hih pen Pasian in Abram tungah a pulaak hi-in, Abram upna bangin Topa a zuan mi khempeuh Amah in dik hong tangsak ding hi (Rom. 4:16).\nRomans 4:1–7 sim in. Paul in bang dinmun siksanin Pian. 15:6 pulaak hi ding hiam? Bang hong hilh hi, ci-in na um a, nangma kammal tawh gelhkhia in.\nAbraham Neih Upna: Thu Nihna\nPian. 15:6 sim kik in. Lai Siangtho bu nam tuamtuam in Hebrew laimal ‘hasab’ a khiatna “ciamteh’ “taksanna” “pulaak” ci-in kigelh hi. Hih kammal mah Moses gelh laibu dangte in zong zangciat uh hi. Mihing in ama neih loh thu khat ama neih bangin pulaakna, vanzat khat hoih kei taleh na hoih mah bangin ciaptehnate-ah a kizang kammal hi. Gentehna-in Pian. 31: 15 Jacob tanu tektek Rachel leh Leah in a pa uh pen khualmi bangin “kisimsak” “ciamteh”uh hi. Levite mite tungah kingah sawmah khat in leenggah sukna, ancilna pan kingah sawmah khat bang mahin kiciamteh hi; a taktak in Levite mite sawmah khat in lokhawhna panin kikaikhawm sawmah khat hi lo hi (Gam. 18: 27, 30).\nKoi bangin meihal biakna siksanin ciapteh ngahna kipulaak hiam? Siam. 7:18; 17:1–4).\nKing James Lai Siangtho sungah ‘hasab’ cih a khiatna ‘kisimsak” (imputed) ci-in kigelh hi. Thunuama meihal biakpiaknate a ni thum ni ciangin a kinek keileh tua biakpiakna in mannei nawn lo hi; tua hi-in tua meihal biakpiakna a pia mi adingin bangmah ciaptehna (Hebrew hasab) om lo ding hi (Siam. 7:18). Hih in biakpiakna a pia mawhnei mi in Pasian mai-ah midikin ciaptehna a ngah hi, ci hi (Siam. 17:1–4 tawh enkak in). Mimal khat ciat pen a taktakin midik hi kei taleh, Pasian in mimawh khat pen midik (righteous) bangin hong sim hi (accounting). I khialhna om taleh Pasian in ama mai-ah midikin hong mu hi, cih a lamdang thu ngaihsun in. Hih a khiatna nangma teldanin gelhkhia in.\nMidik hi, ci-in a hong kipulaak-theihna, hih a lian thuman i ngah theihna in gamtatna hangin i ngah hi lo hi; Khrih in ei ading a sep khempeuh i upna hang hi zaw hi. Hih thu in “upna tawh diktansakna ngah” cih thu laigil hi. Ahi zongin upna in midik hong suaksak hi lo hi; upna in a hong kipia-khong diktansakna ngahtheihna khutzat khat hi zaw hi. Hih thu laigil in Christian biakna a hoihna, a minthanna, a lamdanna hi. Thu-um Christian khempeuh in Khrih nungzui suahna-ah upna tawh diktansakna kingah hi, cih thu in a thu zungpi hi. Upna tungtawnin eite in Pasian mai-ah midikin a hong ciamteh hi. Tua khit ciangin Christian nunzia sungah a khangtoto ding ihi hi; thumanna, hehpihna sungah khantohna, sianthona, gamtat hoih semsemna, itna cihte in upna tawh diktansak ngahna panin a hong mengkhia ding uh ahi hi.\nThu-um Christian a suaknuam mi khat in “Kei, siangtho kisa nai kei veng aw” hong ci hileh, koi bangin ama pulaak na dawng ding hiam?\nKamciamte Sungah Tawldamna\nMi minthang Cardinal Bellarmine in a nuntak sungin a thugen a kigenkik thu khat in dik kisak ngahna lampi in dik hi, ci-in a hong kipulaakna bek hi. A sawt lo-in si ding hi ta ahih manin a sihma-in khamuang thei hen, cih deihna tawh singlamteh tungah Jesuh kikhai lim khat ama kiang kipaipih a, mi siangthote gamtat hoihnate kipulaak a zak ciangin, Bellarmine in “Hemkhia un. Khrih hoihna muanna bek in khamuanna taktak hi zaw hi,” ci-in genkhia hi. Mi tampi in a sihkuan uh ciangin a nunzia, a gamtatnate in Pasian hotkhiatna ngahpih dingin a ngaihsut khak uh ciangin, tuate khempeuh in hotkhiatna ngah nadingin kimanna nei lo, a mawknapi ahihlam phawk uh a, Khrih dikna kitangsam mahmah ahihlam phawk uh hi. Tua hi-in tu-in khamuanna tawh a nungta ding kimlai, sih madeuhin tua bangin hotkhiatna sungah khamuanna ngah phingphing ding i hi kei hi. Thuciam a buppi-in tulaitak adingin a hong kipia Pasian kamciam kipkho tungah kinga hi; tua kamciam in tulaitak i nunzia a hong zuunhoih zaw ding kamciam hi.\nAnuai-a Lai Siangtho munte sim inla, koi bangin thuciam tawh nang leh Pasian na kizopna hong kipan a, thuciam zuihna leh Amah tawh na kizopna tha hong guan cihte siksanin dawng in.\nLate 34:8 (Koi bangin Pasian hoihna na theithei hiam?\nMatt. 11:30 (Hakkol puaknuam dingin Khrih in ei ading a sepkhiat thu in bang thu hiam?\nRom 5:1 (Dikna in lungnopna tawh bang kizopna nei hiam?\nPhil. 2:7, 8 (Khrih tuahkhak thute panin meetna bang na ngah hiam? Bang na hamphatpih hiam?\nThungen kawmin na nunzia sittel inla, Topa tawh na kizopna tha hong guan thute leh Topa tawh na kizopna a hong susia thute ngaihsun in. Na kikhel ding bang a om hiam?\nNgaihsutbeh Ding: Mawhnei mi in dintakna a ngah theihna lampi khat bek om a, tua in upna hi. Upna tawh Khrih dikna i ngahna tungtawnin Pasian kiang a zuan thei ihi hi. Topa in mawhnei mi dinmunah Tapa thumanna a hong koihsak hi. Mihing mawhna munah Khrih dikna in mun luah hi. Pasian in a kisik mi, mawhthuum mi a mawhna maisakin diktangsak hi. Amah in Pasian um ahih manin Pasian in a midikin sang a, Pasian in a Tapa a it bangin hong itin, a mawh ngei lo mi bangin a hong sang hi. Hih in upna tawh diktansakna ngah kici hi. Ellen G. White, Selected Messages, book 1, p. 367.\nMawhna kisikin upna tawh Khrih i Honpa a i san ciangin Topa in i mawhna hong maisak hi. Amah in mawhna thaman a hong thuak hi. Tua ciangin mawhnei mi in Pasian mai-ah midikin a hong omsak hi. Kha Siangtho tungtawnin Pa leh Tapa tawh hong kipawlsakin Vantung maipha a hong pia hi.\n“Tua ciangin i mai-ah tatsat lo-in i masuan ding a hong kilak hi. I nunna in thuman thutak tawh a siangtho ding ahi hi. Hih in upna tawh a kizo ding ahi hi. A siangtho nuntakna tawh i nuntak theihna in Khrih hong hehpihna hang ahi hi. Tua hehpihna zong upna tawh i ngah hi; tua hehpihna in i nunzia a hong khel hi. Ellen G. White, Selected Messages, book 3, p. 191.\n1. Bang in a nungta upna leh a si upna kilamdangsak hiam? (James 2:17, 18). Koi bangin Paul in a nungta upna pulaak hiam? (Rom. 16:26). Bang in a nungta upna pulaak hiam?\n2. Khrih dikna bek in eite hong honkhia ahih leh mihing dikna gamtat hoihnate in bang kimanna nei hiam? Bangbangin i nungta zongin pha mawh lo hi, cih thu koi bangin na hilhcian ding hiam?\n3. “Pasian a it Tapa tungtawnin eite a hong sang hi. Mawhmai nading a Tapa hong sihna hangin mawhmai thei ahi hi. Tapa hong hotkhiatna-ah mihing in gamtat hoihna ahi a, dikna ahi zongin a behlap theih ahi kei hi. Mihing in ama hoihna tawh hotkhiat ngah thei lo hi. Ellen G. White, Selected Messages, book 3, p. 199. Tua ahihleh bang hangin Khristian nuntakna-ah gamtat hoih in thupi mahmah hiam?\nTomkaihna: Thuciam Lui , Thuciam Thak: Jesuh in thukham hong kalh leiba khempeuh pia khin hi. Tua ahih manin eite in Pasian mai-ah dikna tawh i om thei hi.


url: =Pasian’ Khut Sung Ah ~ Rev. Zam Khat Kham :: ZOMI DAILY\nposted on 10 March 2015 at 11:07 am Lomkholna: Article, Biakna, Zamkhatkham\nPasian’ Khut Sung Ah\nSingkung lopa lam pilna a nei botanists pawlkhat khualzin-a a paina vuah Scotland gam va tung uh hi. Lampi pan a et suk uh ciang lamkhang sinliin dang nuai khat ah cikmah-a a muh ngei nai loh uh singkung nam khat mu zenzen uh a lungdam mahmah uh hi. Tua singkung pen a neu liitleet khat hi-in, tua bang lam pilna nei ahih mah bangun, a min zong a kiphuak nai lo, singkung lopa namte’ laka ciaptehna zong a om nai lo a nam thak khat ahihna a muh phet mahun thei pah uh hi.\nTua singkung neu peuhmah botkhia-in a min phuaka limtaka kep ding sim loh thu dang om lo hi. Ahi zongin tua singkung pona pen sinliin dang nuai khat hi ciitciat ahih manin pai hak tuak mahmah hi. Tua laitakin a khuadak uh leh, a paam mahmah vuah gancing pasalno khat mu uh hi. Tua pa sam uh a, “Na kawng ah khau hong khih nungin, hua singkung va bot inla, hong kai to kikin sum tampi hong pia ding hi ung, na ut hiam?”a cih uh ciangin tua pa zong ut mahmahin lawp mahmah hi. A kawng ah khauhual khih dinga a kithawi uh ciangin a lungsim kikhel vat mawk hiam ah, “Na khawl pak phot un” ci-in a khualam ah va tai kik vingveng hi. Tua mite in zong a cih nadinguh thei lo-in lamdangsa-a a om laitakun hong tung kik pah bilbel-a amah guak hi lo-in mi dang khat hong tonpih hi. Amah tawh a mel uh kisuun-a, ahih hangin haamsuah zaw hi.\n“Tu’n ka kawng ah khau hong khin unla va tuak suk ta ning ei. Den-a bel, a nuai ah ka om laitak peuh hong kai to kik nawn kei mawk leu cin, ci-a ka lung a himawh hi. Tu’n bel hih pa in ka kawnga khau kikhih a mong hong len peuh leh tuak suk ngam ta ding hi’ng. No pen hong thei ngei lo ka hih cianga muanhuai maw muanhuai lo kigen thei lo; hih bel ka pa hi-in ka neu-a kipan ka theih hi, amah muang ing.” ci hi.\nI nuntakna ah i khaumong a len kua ahi hiam? A muanhuai lua mahmah i Pa ahi Pasian ahi hi. Khatveivei i pa in sinlinn dang khawng ah hong tuahsak hun zong om-a, i paina lampi a nal mahmah hun zong om hi. Khatveivei mihingte’ tuahkhak hatsatna lianpipi zong hong nawksak hun om-a, khatveivei lah lam phei dide a tawn bangin a nop mahmah hun zong om hi. Bangbang hi taleh, i lampi haksa-in lauhuai phial mah taleh, i hun leh i nite Ama’ khut sung ah om hi, cih lungmuang takin i um thei hi. I nuntakna khaumong a len Amah hi!\nMual lak guam lak sinliin dang ah i pai zongin hong itna-in hong len den hi. I thahatna leh i thuakzawhna ciang thei a, i hat lohna leh i thuak zawh lohna ciang zong thei hi. Guam sung ah i tuah suk ma-in i kah toh kik lam ciangin bang singkung tawh lungdam taka kah to kik ding cih zong thei khol khin hi. Hong makaihna bangbang zui-in a kul leh guam sung ah tuak suk taleng, i khut sung ah Ama’ thuphate tawi kawmsa-in kah to kik teiiteii ding cih i thei hi.\nHih thu in hong kiniamkhiatsak-a, Pasian hong muang theisak-in lungmuan ding leh lungduai ding hong hilh hi.\nA nopsak mahmahna mualtung pana a niamna guam sunga tuak suk ngei khat om-a, tua pa pen “Pasian’ lungsim tuak pa” a kici David ahi hi. A dinna leitang mahmah a liing tawh kibang zah dongin lungmuanna a om lo dinmun a tun laitakin, “Ka hunte/nite Na khut sung ah om hi” na ci hi (Late 31:15).\nThu-ummite in a tuah ngeisa uh hi a, nang leh kei’ ading zong ahi hi. A kikhel ngei lo Pasian’ kamciamte muangin, a diakdiakin Ama’ Tapa it Zeisu Khazih tungtawna i ngah hotkhiatna lungdamna thu tungtawnin Ama’ khut sung ah ka nuntakna I ap nak leh hong khahsuah ngei nawn lo ding hi, cih i thei hi.\nKa singlamteh puak a gih luat teh hih thu in hong hehnem hi. Ka nuntakna ngiat kimanna nei lo-in khiatna nei kei mai leh a kilawm hun ciangin hih thu mah in tha hong pia hi. Ka mai-a ka tuah ding thu bang hiam cih thei lo a a bingphut tawh ka kibat laitakin tua thu mah in hong thahatsak hi. Koi mun koi mun ka tunga, bangbang haksatna ka tuak zongin ka hunte ama’ khut sungah om, cih ka theihna in hong lungmuangsak hi. Ama’ khut sungah ka om laiteng a muanhuai-in hong kem ding hi. A vanglian khut-in hong hum hi. A itna khut-in hong makaih-in lam hong lak ding hi.\nPrevious: Khasiangtho Pasian: Hong Paina ~ Rev. Zam Khat Kham\nNext: Tulaai Leitung Thuthang Tuamtuam Updates March 9, 2015


url: =Zomi te sisan sungah khaici hoih lo :: ZOMI DAILY\nposted on 27 November 2014 at 8:26 am Lomkholna: News, Politics, Zomi\nZomi it teng:Kawlgam ah 1962- pan tuni dong ih sisan sungah a hoih hetlo khaici khat tenden mawk hi.\nTua khaici hoih hetlo pen,biakna,ki pawlna sungah makai te gen mipi lam pan tua ci zaw veh aw ih ki cih teh ih makai ten ong langpang hi cih ngaih sutna hi.Ki kum cih teh mipi lam pan gen khuan nei nawn lo ding maw?\nLangpang cih leuleu pen makai te siatnang,ki lumletna ding te bek hi a, muhna ciat gen theih na om kul sa ing.Lungsim siangtho tak in ki vuiphan theih kul a, tua in ei te ong puah ding hi zaw hi.Ih limlang hi zaw hi.\nPasian in zong Adam mimawh pi pen koi ah omna hiam ci in phisin khuan pia lai sam hi.General Ne Win Aanasin ong khan a ki pan makai te cih peuhpeuh dawng kiklo,gen kik theilo cih pen Kawlmi te leh Aanasin te ngaih sutna hi.\nZomi te ngaih sutna ah kum 50 sung ki uk cipna te ih sisung,sasung ah ong tenden dan hi in mu ing.Hun ki laihlaih lam ma nawh ih hih teh ngaih sutna te laih tani. Kamlian\nPrevious: Tulaai Leitung Thuthang Tuamtuam Updates November 26, 2014\nNext: Dr. Cing Pum Neam Operation vai (Update 27 Nov)


url: =Lifetime Achievement Award ngahna tungah lamdang kasa :: ZOMI DAILY\nposted on 5 December 2015 at 10:21 am UTC+9:30 Lomkholna: FrancisKhampi, News, Pahtawina, Zomi\nSia Francis Khampi in Malaysia UNHCR zumpi panin Lifetime Achievement Award 2015 hong ngah manin ih lungdampih mahmah hi. Hih Award a ngahna vaitawh kisai in ama tungah alungsim ombang hong pulak nading in ka na ngen uh a, hih anuai ah ama ii lungsimpan hongphulkhia lamdang asakna leh lungdam akohna kong suaksak uhhi. ZD Sawltak #zomidaily\nCikmah hun in hihdan pahtawina ngahding ka lamen ngei kei a, tua ngah na ding in bangmah ka sem kei hi. Tua ka ngah mateng ci in tupna zong ka nei kei a, hih ngah ding kilawm ka kisa kei zaw hi.\nA hizong in kilawm hetlo ka kisak kawmkal ah hih pahtawina ngah kha zenzen ka hih man in lungdam ka kipaak hi. Hih pahtawina kangah theihna ding lampi tungah hong tawnsak, theihloh kaal in tha hongpia te tungah lungdamkohna ka nei nuam hi.\nHun le vai te kigaak mahmah in a om hang in lungduai tak in tha hongpia den ka zi tungah le ka U Man le sanggam u le nau teng tungah lungdam ka ko masa pen hi.\nKa nasepna a hi Dignity for Children Foundation pan thunei siapi te le seppih lawm le gual tungah lungdam ka ko hi. Lamet hetloh pi mahin Obama na leng ka nasepna lui munteng ah na hawh mawk a hih teh na hoih ih sep teh lametna nei sese lo in sep le bawlna te ah dikna le hoih na a om nak le ei lametna sang in a kicing zaw le a picing zaw in hongpia thei mi khat om a hih lam hong kilangsak hi. Kum 8 sung ka sepna ah a lamdang khanlawhna le siamsin na tuamtuam zong ka nei beh thei a, tua te in nisim nuntakna ading in zatloh phamawh siamna te na hi gige mawk hi.\nKa nasep bulpi a hi, gambeel sangsia te khasum pia ding cih kongkhak pi hong hontak ciang in mi nam kim tawh a kithuah thei ding le tungsiah nuaisiah a neu a lian tawh a kiho thei ding in nang kiva mahmah ni teh ci in kei kiang ah hongzawn masa uh hi. Muanna tak tawh hongzawn uh a hihman in kipaak tak in ka sangpah hi. Tua khitteh ka nasepna pi le pu te thukimna tawh kizui in hih nasep hongguan uh in tawlpi khat kum 5 sung bang nasem man ka hihmanin UNHCR te ii muanna le panpihna pen kei ading bek hilo kei tawh a kibang mitampitak te ading a noptuam nasepna a hih teh ka lawp mahmah in ka hih theihzah le tungsiah te tawh mapang khopna nasiatak ka nei thei hi. Hong lamsang, hong pantah, hong hilhcian beklo a tawpna ah US ciang dong ka tuntheihna ding in lampi kongkhak te hong honsak UNHCR te tungah lungdamna lianpi ka ko hi.\nKum 6 sung tawn tung Sani, nipi le nitaak lam pawlkhat sung vak kawikawi Catholic thuzui te kaikhawm in KL sak le khang ka kivei laitak in bangmah launa le lunghimawhna om hetlo in mabaan te kizom thei hi. Tuma kum 6 lai in Catholic thuzui mimal 40-70 pan in tu in member 3000 val bang kikaikhawm kik thei in St. Joseph biakinn, Sentul, KL ah kha an vakna le leitung taksa an vakna bek thamlo nisim nuntakna ah kisam thu hoih le thu gina tampitak in hamphat lawh in nopci mahmah hi. Malaysia gamsungah Catholic thunei teng tawh a diakdiak in KL Archdiocese zum le Vatican Embassy dong ah limcitak in kizopna omto thei dinmun a hihman in Siadaw Felix Lian Khen Thang le Siampi te tungah lungdam beh lai hi. Malaysia gamsungah Zomi Catholic thuzui akuamah ciat tungah lungdamna a nuai abang in ka pulaak nuam hi.\n2012 kum a kipan in Zomi Association Malaysia ah thudotpi ding in hong kiseh a hihman in lawptak in ka sang hi. Kipawlna khat le Zomi te taktak ading a hun, a sum a bei ngam palaai tampitak te in nasepna a hihman in ka hun neih sunsun a hoih theithei in minam sungah a kitangsapna dungzui in sepding a om nak le sem ding ci in ka lunggulh mahmah hi. Kei thudotpi panmun hang in hamphatna le khantohna tampitak mit tawh muh pah veva ding a om kholloh hang in miphawl khat te in kha muanna om le ZAM ka muan na uh hong khangto zaw hi ci in hong hopih ngei bel omlua leuleu hi.\nHih a tung a khempeuh ka sep laitak in lungkiatna pan hong thakhauhsak, cidamna hongpia tawntung, gentheih hamsatna le lauhuai khempeuh pan hong kipelhsak tawntung le lungmuanna, khamunna hongpia hong kemtawntung Biak Pasian hang bek mah a hihlam pen ka telzaw a, phatlo in ka om thei kei a, lungdamlo in ka om thei kei hi. Hih teng khempeuh a piantheih nang in Ama lamlahna le makaihna a hihi.\nPrevious: Lungdambawl thupuak\nNext: Tutphah kituh ~ Hau Za Cin\n7 December 2015 at 5:18 am\nHi Francis ….congretulations!!!


url: =ZAM Thupuak :: 03 April 2016 :: ZOMI DAILY\nposted on 2 April 2016 at 10:30 am Lomkholna: News, Newsletter, Refugee, ZAM, Zomi\nUNHCR Head Teachers Meeting kinei :: 2016 kum adingin a 1 veina UNHCR Refugee Head Teachers Meeting pen UNHCR Education Unit te vaihawmna tawh 31 March 2016 (Thursday) ni 9:30am pan 12:30pm dong Brickfield Asia College ah kinei a, ZAM pan Palai khatzong kihelthei hi. Hih Meeting sungah Malaysia gamsung aom Refugee sang 131 panin Head Teachers te, Refugee sangnaupang te kahtheihna Local NGO sang tuamtuam 9 pan sangvai panmunlen te, Refugee sang a laihilh Local Sia te hongki helthei uhhi.\nUN pan sanglam vaisaite leh sang siathak te mel kipulakna khitciang, tukum kalsuan zia ding pulakna leh UN zumpi pan sum leh pai haksatna pen Syria, Iran lamah kihei a hihna zong hong pulak thei uh hi.\n2016 laisin kum ah Refugee sangnaupang vekpi 6200 om hi cihzong hong genkhia uhhi. Teachers Compensation zong a tung a ih gensate hangmah tawh piakkik ding thuthak om nailo hi. Teachers Training pen a hunzui a geltoh laiding leh Textbook ciang hong vaihawmsak ding, Local NGO te kizopna ah haksatna a om leh lunggulhna bangin hong pulak hamtang un, kong panpih theihzah in hong panpih nung cihte hong genkhit uhciang in Lunch nekna tawh kizawh bawl hi.\nApril Fool or April Fools’ Day\nApril Fool tawh kisai hong pian khiat zia leh a kizat zia them kikum suk ni. Mi tuamtuam in gen dan tuamtuam nei tek uh hi. Thukante genna ah: Nidang laiin Romans leh Hindus te’n April ni khatni pen kumthak ni khat ni in na zangh uh hi. 1582 kum ciangin Pope Gregory XIII na’ in Julian Calendar pen Gregorian Calendar tawh hong laih ciangin kumthak pen January kha nikhatni pan hong kipan ahihi. Tua kum in France gamin Calendar thak hong zanghto pah a, January kha nikhat ni pen kumthak nikhat ni hong suakto pah hi. April nikhat ni pen kumthak nikhat ni hi nawn lo cihna hi.\nMi tampi takin sang zo lo in April nikhat ni mah kum kipatna in zangh nuam uh hi. Tua banah Calendar kilaih khit thu naleng a thei nai lo honpi khat mah na om lai hi. Calendar thak zanghte in Calendar lui a zanghte pen April nikhat ni in khanglui vai lua uteh ci’n ciamnuih bawl uh a, khem bawl keei uh hi. Asawt lo in hih thu Europe gambup ah hong kizeel in, April nikhat ni pen leitungbup in kikhem ni in a kizangh to suaksuak ahihi.\nBoston University a sia sem Joseph Boskin in hibangin na gen leuleu hi. Kumpi Constantine hunlaiin kumpi huang sunga ciamnuihsiam pawlkhat in kumpi Constantine khiangah “Kumpipa aw ko kumpi sem le ungh nang sangin siam zawk ngap ungh, na hoih tampi semzo zaw ding hi ungh” na ci uh hi. Kumpi Constantine inzong a ciamnuihna uh sangin ciamnuihsiamte laka khat ahi Kugel pen nikhat kumpi sem sak hi. Tuani in a ut bangin gamta sak hi ci hi. Hih tangthu pen Joseph Boskin in Associated Press (AP) ah pia a, Newspaper tampi in suaksak pah uh hi. A thu a kikankan ciangin hih tangthu pen Joseph Boskin in a phuahtawm ahihlam kithei khia kik veve hi. Tuani in Joseph Boskin in leitungbup a khem zo suak hi.\nA tawpkhakna ah Joseph Boskin thugen pen zuaupi hi a, a tunga kigen pen a maanzaw ahihna kilang in ki kipsak hi.\nTheih ding akilawm khat ah April nikhat ni in zum kikhak or Sang kikhak cih bang om ngei lo hi. Hih ni in a piang thei lo ding thu leh a nuihzakhuai thu tawh mi kiciamnuih in a kikhem uh ahihi. April Fool ci hamtang uh hi. France te leuleu in hih ni pen April Fish or Poisson d’Avril na ci uh a, tua ni in a lawmte sang thongkuah tungah ngasa lim belhsak uh a April Fish or Poisson d’Avril ci’n ot san ziahziah uh hi.\nEi Zomi te leuleu ciangin (adiakin Malaysia a omte) April nikhat Ni bek kikhem lo in, khat leh khat UN vai leh vai thupi tuamtuam tawh nisim phial in a kikhemkhem leh a umum tampi ki om a, dah huai mahmah hi. UN thuthang, thu kigen khatpeuh uphuai maw, uphuailo cih limtak ngaihsun khinkhai siamni!\nNa Insurance Card Hong Kan Un\nThang Lun Mang Hatlang Vum Thang\nMang Lian Khai Kap Lian Thang\nSawm Hau Mung Sawm Hau Mung\nThawng Lam Cin Khai Bawi Dong Son\nLang Cin Zau Tun Khai Khai Zo Pu\nTUNE REMEDI Medical Insurance pan thuzaksakna\n1st April 2016 a kipan TUNE REMEDI Medical Insurance kilei thei nawn lo dinga, Renew zong kingah nawn lo ding hi. UNHCR tawh kizopna abei hi ta hi. Ahizongin 31st March 2016 ciangciang TUNE REMEDI Medical Insurance tawh kizopna anei Refugee te khempeuh Insurance in ahun bei siang dongin panpih in, huhlaiding ahihmanin a kisam bangin ahunhun in phone tawh ahizongin hong zasak un. Insurance Company athak pen asawtlo in UNHCR panin hong tangko khiading uh a, tua hunciang in koimun ah bangzah tawh ki leikik theiding cihte ZAM Thupuak panin hong zasak kikding hi ung.\nAmin: Nang Kim Mang\nNulehpa: Cin Suan Mang leh Zuan Khan Dim\nUN: 354-13C13013, Muhtawp Ni: November 2015.\nKhua: Dimzaang, Nasepna mun: Bukit 1\nA mukha ih omleh hih Phone ah hehpihna tawh hong zasak un. Contact: 016 2932 336, 011 3766 2445\nThongkia khat ciahnading huhna kisamkin\nThang Sian Tuang akici khat Semunyih Camp ah om cih Embassy pan hongki zasaksawn uhhi. Amah pen Pa Zam Zen Kap leh Nu Man Khan Deih te tapa hi a, Dakdung khuapan cihciang kiza hi. Hih sanggampa atheikha na om uhleh a Matpongtin amanlang in hong vaikhaksak un. Tua omleh Kawlgam ciahtheipah dinghi.\nThe Loaf ah nasep mi 12 ki lutsak\nMawtaw sawpna ah mi 1 ki lutsak\nThang Sian Muang (Tungzang) GHKL zato ah buaipih\nLian Sian Mung (Kapteel) Tung Shin zato ah kibuaipih\nLuka Khai GHKL zato ah ni 3 sung ki buaipih\nIOI Operasi kiman te vai ki buaipihden\nTuitangzang Innkuan Malaysia in ZAM laihawm leh nasep panpihna in RM150 hong piakhia ahih manin ki lungdam mahmah hi.\nZSM/Genvai Laibu vai zaksakna\nLaibu 2015 December kha a kipan ih hawmkhiat te a nunungpen March kha 2016 khabei ma a apkim khit ding pen a tamzaw in hong ap khinta a hihmanin palai hongsepsak/ZSM laibu nong zuaksak khua/pawlpi makai te tungah zumpi pan lungdamna lianpi kongko uh hi. Topan na mi deihsakna te hong theihpih hi.\nTuabanah laibu hong ap khin nailo palai ten zong tua kipan nipi kal 2 sung April 15,2016 ma a nong ap kik na dingun kong ngenthuah nuamlai uh hi. Makaiten kha 4 sung a mikhat RM 20 tawh lut ding a nazot zawhlohte uh aihmanin ih kitelpih mahmah hi.\nA hizongin laibu nong ap uh ciang ZSM lutnuamlai/ hong tungthak te ciaptehna (Plain Form ) laidal khatzong hong kipia kikpah ding hi.\nGita Bayu, Serdang ah nasemding mi 5 kideih kin\nMihau te omna huangsung hahding in UN Card tawi pasal mi 5 ki deihkin mahmah hi. Khasum 1000 tawh kipanding a, kha 6 khitciang khasum khangthei dinghi. Omna pia, An ki huantawmthei hi. Nasep hunpen 10 sung hi in, gimluat cih omlo\nJohor Bahru Camp ah thongkia te kivanding\nMalaysia gamsung aom Community lianpi (5) teng ahi ZAM, CRC, ACR, Falam, Dai Community teng ki pawlkhawm in UN vai tuamtuam mipi te adingin aki phukhawmzel ahihi. Tukha April 9 & 10 ni ciang inzong hih Community 5 teng ki pawlkhawm in Jahor Bahru aom Pakanana Camp ah kipaiding a, mipih te vai kansakkawm in huhna piaktheihbang kipia dinghi. Tua ahih manin Johor Bahru Camp ah aomkha sanggam tanau te aomleh Body Number, amin, akhua cihte akician in nongpiak nading un kong zasak uhhi. Zaksak nading Sia Tuangpu 016 254 4093\nTusung UN Card atuhvai tuamtuam tawh kumpi thunei te lunghimawh mahmah uh ahih manin, UN Card atawi te na ngawnzong thusit tammahmah hi. Tua hi in, ahihtheih leh khuasung vakloh hoihpen hi. Operasi leh kimat kihen cihte omthei kawikawi hi. Operasi panin akiman UN Card tawite kitattheih omlo ahih manin, UN te hong vaihawmsak ngakphot akul zong omhi. Klang Bus, Kota Damasara Bus, Sunway Bus te nawkphatdiak Asia Jaya Station geiteng High Way lamzikpi tungah Lam Block omden ahih manin kidawm mahmah ni.\nPrevious: US gamsung khualzinna pawlkhat – 91\nNext: KL khuasung ah Malay gammi te’n lungphona nei


url: =Mandalay ah Thingyan tuibuahpawi hunsung Security khauh mahmahding ~ ZD :: ZOMI DAILY\nposted on 8 April 2017 at 11:43 am UTC+9:30 Lomkholna: Mandalay, Myanmar, News, Sawltak\nKawlgam ah Kawlpau in “Thingyan” akici tuibuahpawi “Water Festival” pen asawtlo in hong tungkikding hita hi. Tukum Water Festival pen Mandalay khuasung ah nopci phadiak dingin ki limgen mahmah a, kumpi thunei te’nzong Security limtakin vaihawmding cih Irrawaddy pan kiza hi.\nMandalay Border Affairs and Security Minister asem laitak ahi Gen Myo Min Aung in agenkhiatna ah Water Festival hunsungteng Mandalay khuasung ah Security mawhpuak alading in Police Force aom khempeuh ii 70% kizangding ci’n Thursday ni in genkhia hi.\nMandalay khuapisung aom palik khempeuh ii 70% takin Security laksawm uh a, adiakdiak in Mandalay Hill, Kandawgyi Lake, U Bein Bridge, Old Palace Wall leh adang mipi atamdiakna munte ah sunlehzan in Police te’n Security mawhpuak lading uh cihi.\nTuaban ah guihtheih khamtheih leh zukham ankham tezong Warning piakna leh theihsakna Notice te ki hawmkhiakhin ci’n Minister pa’n genkhia hi. Tuibuahpawi hunsung mahmah inzong mipi lakah muanmawh te akisap hunhun in Surprise Checks kibawl zelzelding a, guihtheih khamtheih zangte kiman pahpahding cihi.\nAbeisa Water Festival atun ciangin guihtheih khamtheih azang atam mahmah banah azuakzong tamsem ahih manin, tukum tuabang in kumpi thukhun tawh akituaklo akimuh nakleh kiman pahpahding hi.\n“Mandalay Thingyan” pen Kawlgambup ah minthang phadiak a, pawisimding ngiat inzong khua tuamtuam panin kipai ngeingai ahih manin mipi tamcihtak in tamthei hi.\nGamsung buaina apianloh nading leh lungmuanna aom nading ki lunggulh ahih manin, Water Festival hunsungzong kuamah maituam “Mask” thuahthei loding, galkappuan leh galkap kizep “Military Outfits” in kuamah kizem theiloding, Thaulim “Toy Guns” leh temta lim “Toy Swords” cihte kuaman puatheilo, zangtheiloding ci’nzong thunei te’n tangkona neikhin uhhi.\nMyanmar Thingyan Water Festival pen April 13 nipan in kipanding a, April 17 ciangin manpanding hi.\nAlso read: Mandalay ah palik te’n Pistol, thautang honkhat, vankham honkhat mankhia ~ ZD\nAbeisa 2010 kum Myanmar Thingyan Water Festival hunlai in Yangon ah Bomb puakkham ngeimawk a, mi 10 in sihlawh hi. Aliam bekbekzong mi 178 bang liammawk hi. Tuabangdan Terrorist Attack aomkik lohding thupi mahmahhi. ZD Sawltak #zomidaily\nPrevious: Poland gamah meileng khatin Truck mawtawpi phukha, mi 19 liam ~ ZD\nNext: India gamsung ah Zawngtawh aomkhawm numeino khat kimukhia ~ ZD